sagorsarker/bangla-wikipedia huggingface dataset:
ব্যাকস্ল্যাশ

ব্যাকস্ল্যাশ লিনাক্স () কুমার প্রেয়াশ কর্তৃক ভারতে নির্মিত উবুন্টু ও ডেবিয়ান-ভিত্তিক অপারেটিং সিস্টেম। 
এ অপারেটিং সিস্টেম ফ্রি সফটওয়্যার ভিত্তিক, আর প্রতিটা সংস্করণই ডিজনির "ফ্রোজেন" চলচ্চিত্রের কোন না কোন চরিত্রের নামে নামাঙ্কিত। তৃতীয় প্রধান হালনাগাদ, ব্যাকস্ল্যাশ লিনাক্স ওলাফের পর থেকে "ব্যাকস্ল্যাশ শেল" নামে ওরা কেডিই-এর একটি পরিবর্তিত সংস্করণ ডিফল্ট ডেস্কটপ পরিবেশ হিসাবে ব্যবহার করছে। 
ব্যাকস্ল্যাশ লিনাক্সের ডিজাইন অনেকটা শংকর। প্রথম দেখাতে দেখতে ম্যাক ওএস লাগলেও, এর মূল ভিত কেডিই। কিন্তু, আবার, কেডিই-ভিত্তিক ডিস্ট্রিবিউশন হওয়ার বদলে, এটি অনেকগুলো গ্নোম-ভিত্তিক এপ্লিকেশন নিয়ে আসে। তদুপরি, টাইটেল বারের বাটনগুলো ম্যাক ওএসের প্রতিনিধিত্ব করে, কিন্তু উইন্ডোজের মত করে সাজানো। টপ বার প্রথম দেখতে গ্নমের মত লাগে, কিন্তু এপ্লিকেশন ওপেন হওয়ার পর এটি ইউনিটিব্বা ম্যাকওএসের মত ইউনিভার্সাল মেনু বার হয়ে যায়
ব্যাকস্ল্যাশ লিনাক্সের উন্নয়ন ২০১৬-এর মাঝামাঝিতে শুরু হয়। উবুন্টু-ভিত্তিক হওয়ায়, এটি উবুন্টুর রিপোজিটরি এড প্যাকেজ সমর্থন করে এবং ইন্সটলেশন/রিমোভাল নিয়ন্ত্রণের জন্যে ডিসকাভার সফটওয়্যার সেন্টার ব্যবহার করে। এটার ইউআই অনেকবেশি রিসোর্স ব্যবহার না করেই নতুন ব্যবহারকারীদের জন্যে বেশ সাহায্যকারী হয়।
ব্যাকস্ল্যাশ লিনাক্স উবুন্টুর দীর্ঘ সমর্থিত শাখার উপর ভিত্তি করে নির্মিত।
মার্থা হাইয়ার

মার্থা হাইয়ার (; ১০ আগস্ট ১৯২৪ - ৩১ মে ২০১৪) ছিলেন একজন মার্কিন অভিনেত্রী। তিনি "সাম কেম রানিং" (১৯৫৮) চলচ্চিত্রে গোয়েন ফ্রেঞ্চ চরিত্রে অভিনয় করে সর্বাধিক খ্যাতি অর্জন করেন। এই কাজের জন্য তিনি শ্রেষ্ঠ পার্শ্ব অভিনেত্রী বিভাগে একাডেমি পুরস্কারের মনোনয়ন লাভ করেন। তার আত্মজীবনী "ফাইন্ডিং মাই ওয়ে: আ হলিউড মেমোইয়ার" ১৯৯০ সালে প্রকাশিত হয়।
হাইয়ার ১৯২৪ সালের ১০ই আগস্ট টেক্সাসের ফোর্ট ওয়ার্থে এক ধনাট্য পরিবারে জন্মগ্রহণ করেন। তার পিতা জুলিয়েন ক্যাপার্স হাইয়ার (১৮৯৪-১৯৭৪) ছিলেন একজন অ্যাটর্নি ও বিচারক। তিনি নুরেমবার্গে দ্বিতীয় বিশ্বযুদ্ধের যুদ্ধপরাধীদের বিচারক ছিলেন। তার মাতা আইনেস রেবেকা (জন্মনাম: বার্নহার্ট, ১৮৯২-১৯৬৯)। তিন বোনের মধ্যে তিনি মেজ, তার বড় বোন আইনেস অ্যান (১৯২০-২০১৪) এবং ছোট বোন জিন (জ. ১৯২৮)।
রোজ্যানা আর্কেট

রোজ্যানা লিসা আর্কেট (; জন্ম: ১০ আগস্ট ১৯৫৯) হলেন একজন মার্কিন অভিনেত্রী, চলচ্চিত্র পরিচালক ও প্রযোজক। তিনি টেলিভিশন চলচ্চিত্র "দ্য এক্সিকিউশনারস সং"-এ অভিনয় করে একটি এমি পুরস্কারের মনোনয়ন লাভ করেন, এবং "ডেসপারেটলি সিকিং সুজান" (১৯৮৫) চলচ্চিত্রে অভিনয় করে শ্রেষ্ঠ পার্শ্বচরিত্রে অভিনেত্রী বিভাগে বাফটা পুরস্কার অর্জন করেন। তার অন্যান্য উল্লেখযোগ্য চলচ্চিত্রসমূহ হল "আফটার আওয়ার্স" (১৯৮৫), "দ্য বিগ ব্লু" (১৯৮৮), "পাল্প ফিকশন" (১৯৯৪), ও "ক্র্যাশ" (১৯৯৬)। ২০০২ সালে তিনি "সার্চিং ফর ডেবরা উইঙ্গার" প্রামাণ্যচিত্র নির্মাণ করেন এবং ২০০৬ থেকে ২০০৭ সালে এবিসি চ্যানেলের সিটকম "হোয়াট অ্যাবাউট ব্রায়ান?"-এ অভিনয় করেন।
আর্কেট ১৯৫৯ সালের ১০ই আগস্ট নিউ ইয়র্ক সিটিতে জন্মগ্রহণ করেন। তার মাতা ব্রেন্ডা অলিভিয়া "মার্ডি" (জন্মনাম: নোয়াক; ১৯৩৯-১৯৯৭) ছিলেন একজন অভিনেত্রী, কবি, মঞ্চ সঞ্চালক, অভিনয়ের শিক্ষক, থেরাপিস্ট ও সমাজকর্মী। তিনি ইহুদি ধর্মাবলম্বী ছিলেন এবং তার পরিবার পোল্যান্ড ও রাশিয়া থেকে অভিবাসিত হয়ে মার্কিন যুক্তরাষ্ট্রে এসেছিল। রোসানার পিতা লুইস আর্কেট একজন চলচ্চিত্র অভিনেতা, চিত্রনাট্যকার ও প্রযোজক। রোসানার পিতামহ ক্লিফ আর্কেট ছিলেন একজন কৌতুকাভিনেতা। তার পিতার বংশনাম আর্কেট মূলত ফরাসি কানাডীয় "আর্কুয়েত" থেকে উদ্ভূত। তার পিতা ক্যাথলিকবাদ থেকে ইসলাম ধর্মে ধর্মান্তরিত হন। তার পিতার দিক থেকে অভিযাত্রী মেরিওয়েদার লুইসের সাথে তার সম্পর্ক রয়েছে। তার ভাইবোনেরা হলেন প্যাট্রিসিয়া, অ্যালেক্সিস, রিচমন্ড ও ডেভিড। তারা সকলেই অভিনয়ের সাথে জড়িত।
ডায়ান ভেনোরা

ডায়ান ভেনোরা (; জন্ম: ১০ আগস্ট ১৯৫২) হলেন একজন মার্কিন অভিনেত্রী।
১৯৭৭ সালে জুলিয়ার্ড স্কুল থেকে পড়াশোনা শেষ করার পর ১৯৮১ সালে আলবার্ট ফিনির বিপরীতে "উলফেন" দিয়ে তার চলচ্চিত্রে অভিষেক হয়। তিনি ক্লিন্ট ইস্টউড পরিচালিত "বার্ড" (১৯৮৮) চলচ্চিত্রে অভিনয় করে শ্রেষ্ঠ পার্শ্ব অভিনেত্রী বিভাগে নিউ ইয়র্ক ফিল্ম ক্রিটিকস সার্কেল পুরস্কার অর্জন করেন এবং গোল্ডেন গ্লোব পুরস্কারের মনোনয়ন লাভ করেন। তার অন্যান্য উল্লেখযোগ্য চলচ্চিত্রসমূহ হল "দ্য কটন ক্লাব" (১৯৮৪), "হিট" (১৯৯৫), "রোমিও + জুলিয়েট" (১৯৯৬), "দ্য জ্যাকেল" (১৯৯৭), "দি ইনসাইডার" (১৯৯৯) ও "হ্যামলেট" (২০০০)।
ডোমকল বিধানসভা কেন্দ্র

ডোমকল (বিধানসভা কেন্দ্র) ভারতের পশ্চিমবঙ্গ রাজ্যের মুর্শিদাবাদ জেলার একটি বিধানসভা কেন্দ্র।
ভারতের সীমানা পুনর্নির্ধারণ কমিশনের নির্দেশিকা অনুসারে, ৭৫ নং ডোমকল বিধানসভা কেন্দ্রটি আজিমগঞ্জগোলা, গড়াইমারি, জুগিন্দা, সারঙ্গপুর, ভগীরথপুর, গরিবপুর, জুরানপুর, ঘোড়ামারা, মধুরকুল, ডোমকল, জিতপুর ও রাইপুর গ্রাম পঞ্চায়েত গুলি ডোমকল সমষ্টি উন্নয়ন ব্লক এর অন্তর্গত।
ডোমকল বিধানসভা কেন্দ্রটি ১১ নং মুর্শিদাবাদ লোকসভা কেন্দ্রের অন্তর্গত।
২০১১ সালের নির্বাচনে, সিপিআই (এম) -এর আনিসুর রহমান তার নিকটবর্তী প্রতিদ্বন্দ্বী কংগ্রেসের সৌমিক হোসেনকে পরাজিত করেন।
২০০৬, ২০০১, ১৯৯৬ এবং ১৯৯১ সালের নির্বাচনে, সিপিআই (এম) -এর আনিসুর রহমান ডোমকল কেন্দ্র থেকে জয়লাভ করেন তার নিকটবর্তী প্রতিদ্বন্দ্বী ২০০৬ এবং ২০০১ সালে কংগ্রেসের রেজাউল করিমকে পরাজিত করেন, ১৯৯৬ সালে কংগ্রেসের সাদেক রেজাকে পরাজিত করেন এবং ১৯৯১ সালে সারকের মোক্তার হোসেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। ১৯৮৭ সালে সিপিআই (এম) -এর এমডি. আব্দুল বারি কংগ্রেসের এক্রামুল হক বিশ্বাসকে পরাজিত করেন, ১৯৮২ সালে আইইউএমএল এর এ.কে.এম.হাজেকুল আলমকে এবং ১৯৭৭ সালে কংগ্রেসের এক্রামুল হক বিশ্বাসকে পরাজিত করেন।
কংগ্রেসের এক্রামুল হক বিশ্বাস ১৯৭২ সালে জয়ী হন। সিপিআই (এম) -এর এমডি. আব্দুল বারি ১৯৭১ সালে জয়ী হন। কংগ্রেসের এক্রামুল হক বিশ্বাস ১৯৬৯ সালে জয়ী হয়। সিপিআই (এম) -এর এমডি. আব্দুল বারি ১৯৬৭ সালে জয়ী হন। এর আগে ডোমকল কেন্দ্রে কোন আসন ছিল না।
উবুন্টু টাচ

উবুন্টু টাচ (, উবুন্টু ফোন হিসেবেও পরিচিত) উবুন্টুর মোবাইল সংস্করণ। এটি পূর্বে ক্যানোনিকাল লিমিটেড, বর্তমানে ইউবিপোর্টস সম্প্রদায় উন্নয়ন করে থাকে।
প্রধানত এটি টাচস্ক্রিন মোবাইল ডিভাইস স্মার্টফোন, ট্যাবলেটের জন্যে ডিজাইন করা হয়েছে। কিন্তু প্রকৃত লক্ষ্য ছিলো উবুন্টু টাচকে ল্যাপটপ/ডেস্কটপ, ইন্টারনেট অব থিংস, টেলিভিশন, এবং স্মার্টওয়াচে উবুন্টু টাচ এনে একটি ঐক্যবদ্ধ কর্মব্যস্ততা নিশ্চিত করা।
মার্ক শাটলওয়ার্থ ঘোষণা দেন যে, বাজার দর কম হওয়ার কারণে ক্যানোনিকাল লিমিটেড এ প্রকল্প এপ্রিল ৫, ২০১৭ সালে রহিত করবে। পরবর্তীতে ইউবিপোর্টস সম্প্রদায় এটি গ্রহণ করে।
কাস্তিলের প্রথম ফিলিপ

প্রথম ফিলিপ(২২ জুলাই ১৪৭৮-২৫ সেপ্টেম্বর ১৫০৬) যিনি সুদর্শন ফিলিপ নামেও পরিচিত, প্রথম হ্যাবসবার্গ বংশের সদস্য হিসেবে কাস্তিলের সিংহাসন আরোহণ করেন। তিনি পবিত্র রোম সাম্রাজ্যের প্রথম ম্যাক্সিমিলিয়ান এবং তার প্রথম স্ত্রী মেরি অব বার্গেন্ডির সন্তান ছিলেন।
ফিলিপের বয়স চার বছরেরও কম ছিল যখন তার মা মারা যান এবং তিনি মায়ের উত্তরাধিকারী হিসেবে চতুর্থ ফিলিপ নামে বার্গেন্ডির ডাচি ও বার্গেন্ডীয় নেদারল্যান্ডসের শাসনভার গ্রহণ করেন। ১৪৯৬ সালে ফিলিপের বাবা তার সাথে জোয়ানা অব কাস্তিলের বিবাহের আয়োজন করেন যিনি ছিলেন আরাগোনের রাজা ফার্দিনান্দ ও কাস্তিলের রানি ইসাবেলার দ্বিতীয় কন্যা। প্রায় একই সময়ে ফিলিপের বোন মার্গারেটকে জোয়ানার ভাই জন এর বিয়ে দেওয়া হয়, যা উভয়ের পিতার একটা সমঝোতার অংশ ছিল। বিবাহের চার বছরের মধ্যেই বড় ভাই, বড় বোন আর শিশু ভাগ্নের মৃত্যুর ফল স্বরূপ জোয়ানা আরাগন ও কাস্তিলের সম্ভাব্য উত্তারাধিকারী হন। ১৫০৪ সালে ইসাবেলের মৃত্যুর পর জোয়ানা কাস্তিলের রানি হলে ফিলিপ দাম্পত্য অধিকার কাস্তিলের রাজা হন। মাত্র দুই বছর পরেই তার মৃত্যু হলে জোয়ানা শোকে পাগলপ্রায় হয়ে যান।
ফিলিপ প্রথম হ্যাবসবার্গ বংশীয় হিসেবে স্পেনের সিংহাসনে আরোহণ করেন এবং এখন পর্যন্ত সকল স্পেনীয় রাজার পূর্বপুরুষ। তিনি তার পিতার পূর্বে মৃত্যুবরণ করেন তাই পিতৃরাজ্য লাভ করতে পারেন নি; কিন্তু ফিলিপের পুত্র পঞ্চম চার্লস শেষ পর্যন্ত হ্যাবসবার্গ, কাস্তিল, বার্গেন্ডি ও আরাগনের সিংহাসন একত্রিত করেন।
আইচাতো ওসমান ইস্যাকা

মেজর আইচাতো ওসমান ইস্যাকা, নিয়ামে সামরিক হাসপাতালে সমাজকর্মের উপ-পরিচালক,যিনি প্রথম নাইজার সামরিক নারীদের মধ্যে একজন নারী। ২০১৬ সালে তিনি জাতিসংঘের মিলিটারি জেন্ডার অ্যাডভোকেট অব দ্য ইয়ার পুরস্কার লাভ করেন তার চাকরি সেবা প্রদানের জন্য বিশেষ করে- গও,মালি জাতিসংঘ শান্তিরক্ষা বাহিনীর সাথে,জাতিসংঘের মাল্টিডাইমেনশিয়াল ইন্টিগ্রেটেড স্টেবিলাইজেশন মিশন ইন মালি সাথে উল্লেখ্য ২০১৪-২০১৫ সালের সেবার জন্য পুরস্কার পান। তিনি জাতিসংঘের নিরাপত্তা পরিষদের বিশ্লেষণ ১৩২৫ (২০০০) অনুসারে নারীদের অংশগ্রহণ বৃদ্ধি এবং শান্তিচুক্তির প্রচেষ্টায় লিঙ্গভিত্তিক দৃষ্টিভঙ্গি সংহত করার জন্য বেসামরিক-সামরিক সহযোগিতা কক্ষের অধিনায়ক হিসেবে দায়িত্ব পালন করেন। ইস্যাকা অন্যান্য সকল পুরুষ সহকর্মীদের সাথেও ছিলেন, তাদের নারীদের ও শিশুদের জন্য বিষয়টি আরও সহজতম করে তুলেন। তিনি এই পুরস্কারের প্রথম প্রাপক ছিলেন।
২৯ মার্চ ২০১৭ তারিখে, ইস্যাকা মার্কিন যুক্তরাষ্ট্রের আন্তর্জাতিক সাহসী নারী পুরস্কার লাভ করেন।
মিউটিনি অন দ্য বাউন্টি (১৯৩৫-এর চলচ্চিত্র)

মিউটিনি অন দ্য বাউন্টি () হল ফ্র্যাংক লয়েড পরিচালিত ১৯৩৫ সালের মার্কিন নাট্য চলচ্চিত্র। চার্লস নরডফ ও জেমস নরম্যান হলের "একই নামের" উপন্যাস অবলম্বনে নির্মিত ছবিটিতে প্রধান চরিত্রে অভিনয় করেন চার্লস লটন ও ক্লার্ক গ্যাবল। এছাড়া অন্যান্য চরিত্রে অভিনয় করেন ফ্রাঞ্চট টোন, মোভিতা কাস্তানেদা, ও ম্যামো ক্লার্ক।
"মিউটিনি অন দ্য বাউন্টি" সে সময়ের অন্যতম হিট চলচ্চিত্র ছিল। চলচ্চিত্রটির ঐতিহাসিক সত্যতা প্রশ্নবিদ্ধ হলেও চলচ্চিত্র সমালোচকেরা এটিকে "মিউটিনি অন দ্য বাউন্টি" উপন্যাসের শ্রেষ্ঠ উপযোগকরণ বলে অভিহিত করে। চলচ্চিত্রটি ৮ম একাডেমি পুরস্কার আয়োজনে শ্রেষ্ঠ চলচ্চিত্র বিভাগে পুরস্কৃত হয়।
চলচ্চিত্রের সঙ্গীত পরিচালনা করেছেন হার্বাট স্টটহার্ট ও ন্যাট ডব্লিউ. ফিনস্টন।
মেট্রো-গোল্ডউইন-মেয়ারের নথি অনুসারে চলচ্চিত্রটি মার্কিন যুক্তরাষ্ট্র ও কানাডায় ২,২৫০,০০০ মার্কিন ডলার এবং এর বাইরে ২,২১০,০০০ মার্কিন ডলার সহ মোট ৪,৪৬০,০০০ মার্কিন ডলার আয় করে। এটি ১৯৩৫-৩৬ সালে ব্রিটিশ বক্স অফিসে তৃতীয় জনপ্রিয়তম চলচ্চিত্র ছিল।
মিউটিনি অন দ্য বাউন্টি (১৯৬২-এর চলচ্চিত্র)

মিউটিনি অন দ্য বাউন্টি হল লুইস মাইলস্টোন পরিচালিত ১৯৬২ সালের মার্কিন মহাকাব্যিক ঐতিহাসিক নাট্য চলচ্চিত্র। চার্লস নরডফ ও জেমস নরম্যান হলের "একই নামের" উপন্যাস অবলম্বনে নির্মিত এই ছবিতে শ্রেষ্ঠাংশে অভিনয় করেন মার্লোন ব্র্যান্ডো, ট্রেভর হাওয়ার্ড ও রিচার্ড হ্যারিস। এটি এই উপন্যাস অবলম্বনে নির্মিত দ্বিতীয় মার্কিন চলচ্চিত্র, প্রথমটি ছিল "মিউটিনি অন দ্য বাউন্টি" (১৯৩৫)। ক্যারল রিডের পরিবর্তে লুইস মাইলস্টোনকে এই চলচ্চিত্র পরিচালনার দায়িত্ব দেওয়া হয়। এটি মাইলস্টোনের পরিচালিত সর্বশেষ চলচ্চিত্র।
চলচ্চিত্রটি ৩৫তম একাডেমি পুরস্কার আয়োজনে শ্রেষ্ঠ চলচ্চিত্রসহ সাতটি বিভাগে মনোনয়ন লাভ করে, কিন্তু কোন পুরস্কার জয় করে নি।
চলচ্চিত্রের সঙ্গীত পরিচালনা করেছেন ব্রনিস্লাভ কাপের।
জান্নাত আল গেজী

জান্নাত আল গেজী একজন ইরাকি মানবাধিকার কর্মী এবং ইরাকে নারী স্বাধীনতা সংস্থার উপ-পরিচালক। তিনি ও তার সংগঠন ইরাকি গৃহযুদ্ধে মানুষকে সহায়তা দিয়েছিলেন এবং ইয়াজিদী এবং অন্যান্য সংস্কৃতির নারী যারা ইরাকে ইসলামীক রাষ্ট্র থেকে পালায়ন এবং আত্মগোপন করেন তাদের কে সাহায্য করেছিলেন যেখানে মারাত্মক কোনো ঝুকি ছিলনা। ইরাকি নারীদের গার্হস্থ্য সহিংসতা নিয়েও তারা সাহায্য করেন। জন্নাত নিজের পরিবারের কাছ থেকে ঘরোয়া নির্যাতনের শিকার হয়েছিলেন যেখানে ধারণা করা হয়েছিল যে সে তাদের অসম্মান করেছে। তিনি আন্তর্জাতিক সাহসী নারী পুরস্কার প্রাপক একজন আন্তর্জাতিক নারী।
পুরস্কার প্রাপ্তির পর তিনি মিনেসোটাতে সহ-পুরস্কার বিজয়ী বোন ক্যারোলের সাথে অন্যান্য শহর পরিদর্শন করেন।
নাটালিয়া পন্স দি লিওন

নাটালিয়া পন্স দি লিওন (জন্ম ১৯৮১ খ্রিষ্টাব্দ) একজন কলম্বিয়ান নারী এবং অ্যাসিড আক্রমণ অপরাধের শিকার যিনি সফলভাবে তার দেশে অ্যাসিড আক্রমণ অপরাধীদের জন্য আইনি প্রচারাভিযান চালান।
পন্স দি লিয়ন, যিনি একজন সফল ব্যবসায়ী নারী ছিলেন।তিনি যখন ২৭ শে মার্চ ২০১৪ তারিখে সান্তা বারবারায় তার মায়ের সাথে দেখা করতে যান ঠিক সেই সময় তার মুখ ও শরীরের উপর সালফিউরিক অ্যাসিডের লিটার নিক্ষেপ করেছিলেন জনাথন ভ্যাগা নামক ব্যক্তি। ভেগা একজন প্রাক্তন প্রতিবেশী, পন্স দি লিয়নের সাথে সম্পর্কের বিষয়ে ভেগার প্রস্তাবে সম্মত না থাকায় পরে তাকে বিভিন্ন মৃত্যু হুমকি দেয়। আক্রমণের ফলে তার শরীরের ২৪% গুরুতরভাবে পুড়ে গেছে। হামলার পর পেন্স দি লিওন তার মুখ ও শরীরে ১৫ টি পুনর্গঠনমূলক অস্ত্রোপচার সম্পন্ন করেছেন।
রেবেকা কাবুঘু

রেবেকা কাবুঘু (জন্ম ৪ সেপ্টেম্বর, ১৯৯৪) একজন কঙ্গোর কর্মী যিনি সরকার কর্তৃক আটক ছিলেন। তিনি কনিষ্ঠতম কয়েদীদের একজন বলে উল্লেখ করা হয় এবং ২০১৭ সালে আন্তর্জাতিক সাহসী নারী পুরস্কার লাভ করা একজন নারী।
১৯৯৪ সালে গণতান্ত্রিক কঙ্গো প্রজাতন্ত্রতে তিনি গমা নামক শহরে জন্মগ্রহণ করেন। তিনি "লুচা-LUCHA" (লুতি পোর লি চেন্জমেন্ট-পরিবর্তনের জন্য সংগ্রাম) এর একজন সদস্য ছিলেন যা জুন ২০১২ সালে তার শহরে প্রতিষ্ঠিত হয়। লুচা পরিবর্তনের জন্য একটি আন্দোলন ছিল।
কঙ্গোয়ের জাতীয় গোয়েন্দা সংস্থার দ্বারা "বিদ্রোহবাদী আন্দোলন" হিসাবে লুচা আন্দলনের বিরোধিতা করা হয় এবং কাবুঘু সহ ছয় সদস্যকে কয়েকটি শান্তিপূর্ণ বিক্ষোভের পর ১৬ ফেব্রুয়ারিতে গ্রেফতার করা হয়, কিন্তু শেষ পর্যন্ত বিক্ষোভ "ডেড সিটি-মৃত শহর" নামে পরিচিত হয়ে যায়। রাষ্ট্রপতি জোসেফ কবিলার কঙ্গো সংবিধানের প্রতি অসম্মান ও অবহেলা করার জন্য বেসামরিকদের উৎসাহীত করায় তিনি এবং অন্যান্য পাঁচজনকে অভিযুক্ত করা হয়।
তিনি সামাজিক যোগাযোগ মাধ্যম এবং আন্তর্জাতিক প্রচার মাধ্যমে "বিশ্বের কনিষ্ঠতম কয়েদীদের একজন" হিসেবে চিহ্নিত হয় এবং তখন তিনি কারাগারে ছয় মাস অতিবাহিত করেন।
১৯ ডিসেম্বর ২০১৩ তারিখে, রেবেকা অন্যান্য ১৯ জন কর্মীদের মধ্যে ছিলেন যারা পুনরায় অসাংবিধানিক সরকার বিষয়টি বিবেচনা করে প্রতিবাদ করেন এবং গ্রেফতার হন। তিনি এক সপ্তাহের মধ্যেই মুক্তি পান কিন্তু কঙ্গোতে উন্নতির জন্য একটি অগ্রণী অহিংস অভিযান অব্যাহত রাখেন।
১২ জন নারীর সাথে কাবুঘুকে মেলানিয়া ট্রাম্প দ্বারা মার্চ ২০১৭ আন্তর্জাতিক সাহসী নারী পুরস্কার প্রদান করা হয়।
এলিমেন্ট ওএস

এলিমেন্ট ওএস () হোম থিয়েটার পিসির জন্যে বিশেষভাবে নির্মিত একটি লিনাক্স ডিস্ট্রিবিউশন। ২০১১ সালে এর উন্নয়ন রহিত করা হয়।
এলিমেন্ট ওএস জুবুন্টুর উপর ভিত্তি করে নির্মিত এবং উবুন্টুর রিপোজিটরি সমর্থন করে। এটি তার নিজস্ব রিপোজিটরি ও উবুন্টু রিপোজিটরি দুটোর সাথেই এপিটি ব্যবহার করতো।
প্যাকেজ ম্যানেজারের সাথে সাথে, এলিমেন্ট ওএস অলমাইএপসের সাথেই চুক্তিবদ্ধ ছিলো।
মেলিবগো মলফি

মেলিবগো মলফি (জন্মগ্রহণ করেন ১৯৮০ সাল) একজন বতসোয়ানা বাস্কেটবল খেলোয়াড় যিনি আট বার গুলি বিদ্ধ হবার পর লিঙ্গ ভিত্তিক সহিংসতার বিরুদ্ধে একজন সক্রিয় কর্মী হয়ে উঠেছিলেন। ২০১৭ সালে তিনি আন্তর্জাতিক সাহসী নারী পুরস্কার লাভ করেন। 
মলফি জন্মগ্রহণ করেন ১৯৮০ সালের দিকে।বাস্কেটবল খেলার মাধ্যমে দেশকে প্রতিনিধিত্ব করার জন্য তাকে নির্বাচিত করা হয়েছিল।
২০০৯ সালে তিনি তার প্রেমিকার দ্বারা আট বার গুলি বিদ্ধ হন যাকে একজন "হীনমন্য" হিসাবে বর্ণনা করা হয়। তাকে সুস্থ করা হয় কিন্তু তিনি একটি হুইলচেয়ার ব্যবহার করেন মেরুদন্ডে আঘাতের কারণে।
মেলিবগো লিঙ্গ ভিত্তিক সহিংসতা (জিবিভি) এবং বতসোয়া রেডিও গার্হস্থ্য নির্যাতনের জন্য একজন আইনজীবিতে পরিণত হন। তিনি বতসোয়ানাতে রাজ্য ও বেসরকারি সংস্থার সাথে ওয়ার্কশপ পরিচালনা করেছেন এবং প্রশিক্ষণের ব্যবস্থা করেছেন। তিনি উপলব্ধি করেন যে সাংস্কৃতিক বিভিন্ন দিকগুলি যা জিবিভি কে নিরুৎসাহিত করতে ব্যর্থ হয়। সে স্বেচ্ছাসেবকদের পরিবর্তনের প্রয়োজন উদ্দেশ্যে সচেতনতা বৃদ্ধি করতে কাজ করেন।
মেলিবগো অল্পবয়সী মেয়েদেরকে স্ব-স্বীকৃতির বিষয়ে শিক্ষা দেন যাতে তারা যৌন নিপীড়ন এবং অন্যান্য ধরনের পারিবারিক নির্যাতনের বিরুদ্ধে নিজেদের কে প্রতিরোধ করতে পারে। তিনি এবং বতসোয়া শিক্ষা মন্ত্রণালয় বাড়িতে শিশুদের জন্য একটি জিবিভি কার্যক্রম চালু করেন যাতে করে জিবিভি সম্পর্কে তারা জানতে পারে। মেলিবগো সাধারণভাবে নারীদের ক্রীড়া বিষয়ে উৎসাহিত করেন।
২৯ মার্চ,২০১৭ তারিখে মার্কিন যুক্তরাষ্ট্রের স্টেট ডিপার্টমেন্ট কর্তৃক তিনি স্বীকৃত হন এবং আন্তর্জাতিক সাহসী নারী পুরস্কার লাভ করেন।
জোলি ওএস

জোলি ওএস (, পূর্বে জোলি ক্লাউড) ফ্রান্সের কোম্পানি জোলি ক্লাউড নির্মিত উবুন্টু-ভিত্তিক লিনাক্স ডিস্ট্রিবিউশন। জোলি ওএস এখন একটি মুক্ত সোর্স প্রকল্প, উৎস কোড গিটহাবে পাওয়া যায়।
নভেম্বর ২২, ২০১৩ সালে, ডেভলপাররা সোর্স কোড উন্মুক্ত করে দিয়ে জোলি ওএসের উন্নয়ন রহিত করা সিদ্ধান্ত নেন।
এপ্রিল ১, ২০১৬ সালে জোলি ওএসের সমাপ্তি ঘটে।
লিনাক্স স্কুল প্রকল্প

লিনাক্স স্কুল প্রকল্প ( — পূর্বের কারোশি, মানে অতিকর্ম থেকে মৃত্যু) স্কুলের জন্যে ডিজাইন করা অপারেটিং সিস্টেম। এটি উবুন্টু-ভিত্তিক একটি লিনাক্স ডিস্ট্রিবিউশন। প্রকল্পটির আওতায় দুটো কাস্টম ডিস্ট্রিবিউশন চালানো হয়, একটি সার্ভারের জন্যে এবং অন্যটি ক্লায়েন্টের যন্ত্রে ব্যবহারের জন্যে। সার্ভার ডিস্ট্রোটি হলো প্রাতিষ্ঠানিক "কারোশি", অন্যটি "কারোশি ক্লায়েন্ট"।
চার্লি হলোস

চার্লস হলোস (; জন্ম: ৪ এপ্রিল, ১৮৯৫ - মৃত্যু: ১০ নভেম্বর, ১৯৭২) ল্যাঙ্কাশায়ারের বোল্টনের কাছাকাছি লিটল লেভার এলাকায় জন্মগ্রহণকারী বিখ্যাত ইংরেজ আন্তর্জাতিক ক্রিকেট তারকা ছিলেন। ইংল্যান্ড ক্রিকেট দলের অন্যতম সদস্য ছিলেন তিনি। ঘরোয়া প্রথম-শ্রেণীর ইংরেজ কাউন্টি ক্রিকেটে ল্যাঙ্কাশায়ারের প্রতিনিধিত্ব করেছেন। দলে তিনি মূলতঃ বামহাতি উদ্বোধনী ব্যাটসম্যান হিসেবে খেলতেন। এছাড়াও স্লো-লেফট আর্ম অর্থোডক্স বোলিংয়ে পারদর্শী ছিলেন চার্লি হলোস।
দীর্ঘদেহের অধিকারী চার্লি হলোস ১৯২০-এর দশকে ল্যাঙ্কাশায়ারের সফলতার যুগে আক্রমণধর্মী ব্যাটিং উপস্থাপনা করে স্মরণীয় ভূমিকা রেখে গেছেন। ১৯২৭ ও ১৯২৮ সালে ল্যাঙ্কাশায়ারের কাউন্টি চ্যাম্পিয়নশীপের শিরোপা বিজয়ের বছরে ইংল্যান্ডের শীর্ষ অর্ধ-ডজন ব্যাটসম্যানের অন্যতম ছিলেন। ইনিংস প্রতি ৪০-এর বেশি রান তুলেছেন চার্লি হলোস।
১৯২৮ সালে মে মাসে সহস্রাধিক রান তুলেছিলেন। এ অসামান্য অর্জন কেবলমাত্র ডব্লিউ জি গ্রেস ও ওয়ালি হ্যামন্ড করতে পেরেছিলেন। মে মাসে শেষ ইনিংসে সহস্র রান পূরণের জন্য তার ২৩২ রানের দরকার ছিল। তিনি এ রান তুলতে পেরেছিলেন ও পরের বলেই আউট হন। ঘরোয়া ক্রিকেটে অসামান্য ক্রীড়াশৈলী প্রদর্শনের স্বীকৃতিস্বরূপ ১৯২৮ সালে উইজডেন কর্তৃক অন্যতম বর্ষসেরা ক্রিকেটারের মর্যাদা লাভ করেন।
ঘরোয়া ক্রিকেটে বেশ সফলতা পেলেও ইংল্যান্ডের পক্ষে মাত্র দুইটি টেস্টে অংশগ্রহণের সুযোগ হয় তার। ১৯২১ সালে একবার ও ১৯২৮ সালে ওয়েস্ট ইন্ডিজের বিপক্ষে উদ্বোধনী টেস্টে অংশ নেন। সর্বসাকুল্যে ৪২ রান তুললেও একবার মাত্র আউট হয়েছিলেন।
তবে চার বছরের মধ্যেই তার খেলার মান নিচেরদিকে গড়াতে থাকে। ৩৭ বছর বয়সে ল্যাঙ্কাশায়ার দল থেকে বিতাড়িত হন। এরপর ইংল্যান্ড, স্কটল্যান্ড, আয়ারল্যান্ড ও ওয়েলসের লীগ ক্রিকেটে ক্লাব দলে পেশাদারী পর্যায়ের খেলায় অংশ নেন।
ক্রিকেট খেলা থেকে অবসর গ্রহণের পর ওরচেস্টারশায়ারের কোচের দায়িত্বে ছিলেন চার্লি হলোস। এরপর একই দায়িত্ব নিয়ে ল্যাঙ্কাশায়ারে অবস্থান করেন তিনি। ১৯৬৯ সালে ৭৪ বছর বয়সে অবসর নেন।
১০ নভেম্বর, ১৯৭২ তারিখে বোল্টনে ৭৭ বছর বয়সে চার্লি হলোসের দেহাবসান ঘটে।
বাংলাদেশের জনতাত্ত্বিক সূচক

২০১৮ সালে বাংলাদেশের প্রাক্কলিত জনসংখ্যা ১৬,৬৫,৬৫,৩৩৯ জন। এর মধ্যে প্রতি ৯৭ জন পুরুষের বিপরীতে নারীর সংখ্যা ১০০ জন। জনসংখ্যার মাাপে বাংলাদেশ পৃথিবীর অষ্টম বৃহত্তম দেশ। প্রতি বর্গ কিলোমিটারে ১১২২ জন মানুষ বাস করে। প্রতি বৎসর জনসংখ্যা বৃদ্ধির প্রাক্কলিত হার ১.০৪ শতাংশ। প্রতি ১০ বছর পরপর বাংলাদেশে জনগণনা বা আদমশুমারী (census) করা হয়ে থাকে। বাংলাদেশ পরিসংখ্যান ব্যুরো একটি সরকারী সংস্থা যা বাংলাদেশের জনমিতির খতিয়ান তৈরী করে থাকে।
২০১৮ সালে বাংলাদেশের প্রাক্কলিত জনসংখ্যা ১৬৬,৫৬৫,৩৩৯ জন।
দ্য ডিভাইন লেডি

দ্য ডিভাইন লেডি হল ফ্র্যাংক লয়েড পরিচালিত ১৯২৯ সালের মার্কিন ঐতিহাসিক জীবনীমূলক চলচ্চিত্র। এতে ভিটাফোন শব্দ, সামঞ্জস্য বিধানকারী সঙ্গীতধর্মী সুর, শব্দ এবং কিছু সামঞ্জস্যপূর্ণ গান রয়েছে, কিন্তু কোন সংলাপ নেই। ছবিটিতে হোরাশিও নেলসন ও এমা হ্যামিলটনের প্রেমের সম্পর্ক বর্ণিত হয়েছে এবং প্রধান এই দুটি চরিত্রে অভিনয় করেন যথাক্রমে ভিক্টর ভারকনি ও করিন গ্রিফিথ। ই. ব্যারিংটনের "দ্য ডিভাইন লেডি: আ রোম্যান্স অব নেলসন অ্যান্ড এমা হ্যামিলটন" অবলম্বনে এটি চলচ্চিত্রের উপযোগী করেন ফরেস্ট হ্যালসি ও হ্যারি কার।
২য় একাডেমি পুরস্কার আয়োজন থেকে ফ্র্যাংক লয়েড শ্রেষ্ঠ পরিচালনা বিভাগে পুরস্কার অর্জন করেন এবং করিন গ্রিফিথ শ্রেষ্ঠ অভিনেত্রী ও জন এফ. সেইৎজ শ্রেষ্ঠ চিত্রগ্রহণ বিভাগে পুরস্কারের জন্য মনোনয়ন লাভ করেন।
"দ্য ডিভাইন লেডি" চলচ্চিত্রের সুর ও সঙ্গীত পরিচালনা করেছেন সেসিল চোপিং। ছবিটির শীর্ষ গান "লেডি ডিভাইন"-এর গীত রচনা করেন রিচার্ড কুনৎজ এবং সুর করেছেন নাথানিয়েল শিলক্রেট। গানটি ১৯২৯ সালের জনপ্রিয় হিট গান হয়ে ওঠে। পরবর্তীকালে শিলক্রেট, ফ্র্যাংক মান, বেন সেলভিন, স্মিথ বালেউ, আদ্রিয়ান শুবের, স্যাম লেনিন ও বব হেরিং এই গানের রেকর্ড করেন।
ক্যাভ্যালকেড (১৯৩৩-এর চলচ্চিত্র)

ক্যাভ্যালকেড হল ফ্র্যাংক লয়েড পরিচালিত ১৯৩৩ সালের মার্কিন মহাকাব্যিক চলচ্চিত্র। নোয়েল কাওয়ার্ডের "ক্যাভালকেড" নাটক অবলম্বনে চলচ্চিত্রটির চিত্রনাট্য রচনা করেন রেজিলান্ড বার্কলি। এতে শ্রেষ্ঠাংশে অভিনয় করেন ডায়ানা উইনিয়ার্ড ও ক্লাইভ ব্রুক। ছবিটিতে বিংশ শতাব্দীর প্রথমার্ধের গল্প বর্ণিত হয়েছে, যা মূলত ১৮৯৯ সালের নববর্ষের পূর্ব থেকে শুরু হয়ে ১৯৩৩ সালের নববর্ষের দিন পর্যন্ত সময়কালে দুটি ব্রিটিশ পরিবারের উপর কয়েকটি ঐতিহাসিক ঘটনার প্রভাব দেখানো হয়েছে।
চলচ্চিত্রটি ৬ষ্ঠ একাডেমি পুরস্কার আয়োজনে শ্রেষ্ঠ চলচ্চিত্র ও শ্রেষ্ঠ পরিচালনাসহ তিনটি পুরস্কার জয় করে এবং অপর একটি পুরস্কারের মনোনয়ন লাভ করে।
বঙ্গালী উপভাষা

বঙ্গালী উপভাষা বা পূর্ববঙ্গীয় বাংলা হলো উপভাষাভাষীর সংখ্যা বিবেচনায় বাংলা ভাষার সবথেকে বড় উপভাষা। অধুনা বাংলাদেশের অধিকাংশ মানুষই এই উপভাষায় কথা বলে।
ধ্বনিতাত্ত্বিক বৈশিষ্ট্য:
১. অপিনিহিতির ব্যবহার পরিলক্ষিত হয়। যেমন — আজ > আইজ/আজকা, অন্য > অইন্য যাব > যাইমু/যায়াম, করে > কইরা, করছি > করতাসি/করতাচি, ইত্যাদি।
২. নাসিক্য ব্যঞ্জনধ্বনি পূর্বে উচ্চারিত না হয়ে পরে ‘ন’ ধ্বনি যুক্তবর্ণরূপে উচ্চারিত হয়। যেমন — চাঁদ > চান্দ্, বাঁধা > বান্দা, কাঁদা > কান্দা, ইত্যাদি।
৩. প্রথম ‘এ’ ধ্বনি ‘অ্যা’ হিসেবে উচ্চারিত হয়। যেমন — দেশ > দ্যাশ, দেখা > দ্যাখা/দ্যাহা, ইত্যাদি।
৪. ঘোষ মহাপ্রাণধ্বনি অল্পপ্রাণধ্বনিতে উচ্চারিত হয়। যেমন — ভাত > বাত, ভাই > বাই, ইত্যাদি।
৫. তাড়নজাত ধ্বনি ‘ড়’ ও ‘ঢ়’ এর উচ্চারণ সবসময় ‘র’ হয়। যেমন — গাড়ি > গারি, পড়া > পরা, আষাঢ় > আষার, ইত্যাদি।
৬. ঘটমান ক্রিয়া পুরাঘটিত ক্রিয়ার বিভক্তিরূপে ব্যবহৃত হয়, তবে ‘ছ’ এর পরিবর্তে ‘স’ উচ্চারিত হয়; কিন্তু ঢাকাইয়া কুট্টিতে ‘চ’ উচ্চারিত হয়। যেমন — করেছি > করসি, করেছিলাম > করসিলাম, ইত্যাদি।
৭. বেশিভাগ বাঙ্গালী উপভাষায় স্পৃষ্ট ধ্বনি চ, ছ, জ, ঝ, প, ফ ধ্বনি উষ্মধ্বনিতে উচ্চারিত হয়। যেমন — চ > ৎস, ছ > স /s/, জ, ঝ > জ় /z/, ফ > ফ় /f/। করেছে > করসে, যাই > জ়াই, ইত্যাদি। তবে যুক্তবর্ণ হলে মূল ধ্বনিতে উচ্চারিত হয়। যেমন — আচ্ছা, ইচ্ছা, ইত্যাদি।
সীতানন্দ কলেজ

সীতানন্দ কলেজ এটি সাধারণত নন্দিগ্ৰাম কলেজ নামে পরিচিত, এই কলেজ প্রতিষ্ঠিত হয় ১৯৬০ সালে। এটি পূর্ব মেদিনীপুর জেলার নন্দীগ্রামে একটি সাধারণ ডিগ্রি কলেজ। এই কলেজে কলা এবং বিজ্ঞান স্নাতক কোর্সে উপলব্ধ করা হয়। এটি বিদ্যাসাগর বিশ্ববিদ্যালয় থেকে অনুমোদিত।
সিতানন্দ কলেজ স্বাধীনতার পরেই নন্দীগ্রাম ও তার আশপাশের সাধারণ মানুষের যৌথ প্রচেষ্টার ফলে প্রতিষ্ঠিত হয়। এই কলেজ প্রতিষ্ঠার জন্য প্রফেসর ডঃ পি.কে.ভৌমিক, ডঃ বি. এন.চন্দ্র এবং ডঃ গোপালচন্দ্র পান্ডা ছিলেন প্রধান চালিকা শক্তি। এই কলেজটি বর্তমানে বিদ্যাসাগর বিশ্ববিদ্যালয়ের সাথে যুক্ত।
এ বয়... এ গার্ল

এ বয়... এ গার্ল ১৯৬৯ সালে জন ডেরেক পরিচালিত একটি সিনেমা।
নাম না জানা একটি ১৫ বছরের ছেলে তার সমবয়সী একটি যুবতী অপরিচিত মেয়ের প্রতি আর্কষন বোধ করে এবং প্রথমবারের মত প্রেমে পড়ে। মেয়েটির প্রতি ছেলেটির রোমান্টিক অনুভূতি থাকার পরও একজন অর্থবিত্তশালী লোক সেই মেয়েটিকে প্রভাবিত করে নিয়ে যায়। লোকটি একটি ঘোড়ার আস্তাবল আছে।
সেসিল বি. ডামিল

সেসিল ব্লোন্ট ডামিল (, ; ১২ আগস্ট ১৮৮১ - ২১ জানুয়ারি ১৯৫৯) ছিলেন একজন মার্কিন চলচ্চিত্র নির্মাতা। ১৯১৪ থেকে ১৯৫৮ সালের মধ্যে তিনি নির্বাক ও সবাকসহ মোট ৭০টি পূর্ণদৈর্ঘ্য চলচ্চিত্র নির্মাণ করেন। তাকে মার্কিন যুক্তরাষ্ট্রের চলচ্চিত্রের জনক বলে অভিহিত করা হয়। তিনি চলচ্চিত্রের ইতিহাসের সবচেয়ে বাণিজ্যিকভাবে সফল প্রযোজক-পরিচালক।
ডামিল ১৯০০ সালে মঞ্চ অভিনেতা হিসেবে তার কর্মজীবন শুরু করেন। তিনি পরবর্তীকালে মঞ্চনাটক রচনা ও পরিচালনায় মনোযোগ দেন। তিনি তৎকালীন ভডেভিল প্রযোজক জেসি ল্যাস্কির সাথেও যৌথভাবে কয়েকটি নাটক রচনা ও পরিচালনা করেন। ডামিলের প্রথম চলচ্চিত্র "দ্য স্কোয়াউ ম্যান" (১৯১৪)। এটি হলিউডে চিত্রায়িত প্রথম পূর্ণদৈর্ঘ্য চলচ্চিত্র। তার কাজের সাফল্যের ফলে তিনি ল্যাস্কি ও আডলফ জিউকারের সাথে মিলে প্যারামাউন্ট পিকচার্স প্রতিষ্ঠা করেন। তার প্রথম বাইবেলীয় মহাকাব্যিক চলচ্চিত্র "দ্য লাস্ট কমান্ডমেন্টস" (১৯২৩) সমালোচনামূলক ও বাণিজ্যিক, দুই বিভাগেই সফল হয়, এবং ২৫ বছর প্যারামাউন্টের সর্বোচ্চ আয়ের রেকর্ড ধরে রাখে।
তিনি সার্কাস নাট্যধর্মী "দ্য গ্রেটেস্ট শো অন আর্থ" (১৯৫২) চলচ্চিত্রের জন্য তার প্রথম শ্রেষ্ঠ পরিচালনার জন্য একাডেমি পুরস্কারের মনোনয়ন লাভ করেন। এটি শ্রেষ্ঠ চলচ্চিত্র বিভাগে একাডেমি পুরস্কার ও গোল্ডেন গ্লোব পুরস্কার লাভ করে। তার সর্বশেষ ও সবচেয়ে বিখ্যাত চলচ্চিত্র "দ্য লাস্ট কমান্ডমেন্টস" (১৯৫৬) ও শ্রেষ্ঠ চলচ্চিত্রের জন্য অস্কারের মনোনয়ন লাভ করে। এটি মুদ্রাস্ফীতি সাথে সামঞ্জস্য রেখে সর্বকালের ৭ম সর্বোচ্চ আয়কারী চলচ্চিত্র। শ্রেষ্ঠ চলচ্চিত্রের পুরস্কারের পাশাপাশি চলচ্চিত্রে তার অবদানের জন্য তিনি একাডেমি সম্মানসূচক পুরস্কার, "ইউনিয়ন প্যাসিফিক"-এর জন্য মরণোত্তর পাম দর, ডিরেক্টরস গিল্ড অব আমেরিকা আজীবন সম্মাননা পুরস্কার, আরভিং জি. থালবার্গ স্মারক পুরস্কার লাভ করেন। এছাড়া তিনি গোল্ডেন গ্লোব সেসিল বি. ডামিল পুরস্কারের প্রথম প্রাপক এবং তার সম্মানার্থে এই পুরস্কারের নামকরণ করা হয়েছে।
ডামিল ১৮৮১ সালের ১২ই আগস্ট ম্যাসাচুসেটসের অ্যাশফিল্ডে জন্মগ্রহণ করেন। তার পিতামাতা ছুটি কাটাতে সেখানে গিয়েছিলেন। তিনি নর্থ ক্যারোলিনার ওয়াশিংটনে বেড়ে ওঠেন। তার পিতা হেনরি চার্চিল ডা মিল (১৮৫৩-১৮৯৩) ছিলেন নর্থ ক্যারোলিনায় জন্মগ্রহণকারী নাট্যকার ও এপিস্কোপাল চার্চের লে রিডার। তিনি ১৫ বছর বয়সে নাট্যকার হিসেবে কর্মজীবন শুরু করেন। ডামিলের মাতা মাটিল্ডা বিয়াট্রিচ ডামিল (জন্মনাম: স্যামুয়েল) ছিলেন একজন নাট্যকার ও চিত্রনাট্য লেখক। বিয়াট্রিচের পিতামাতা দুজনেই জার্মান ইহুদি ছিলেন। তিনি ইংল্যান্ড থেকে তার পিতামাতার সাথে ১৮৭১ সালে মার্কিন যুক্তরাষ্ট্রে আসেন। তখন তার বয়স ছিল ১৮। তারা ব্রুকলিনে বসবাস করতেন। বিয়াট্রিচ মধ্যবিত্ত ইংরেজ পরিবারে বেড়ে ওঠেন। ব্রিটিশ রাজনীতিবিদ হার্বার্ট লুইস স্যামুয়েলের সাথে তার আত্মীয়তা ছিল।
নীল কার্টার

নীল মিলার কার্টার (; জন্ম: ২৯ জানুয়ারি, ১৯৭৫) কেপটাউনে জন্মগ্রহণকারী প্রথিতযশা স্কটল্যান্ডীয় আন্তর্জাতিক ক্রিকেটার। স্কটল্যান্ড ক্রিকেট দলের অন্যতম সদস্য তিনি। প্রথম-শ্রেণীর ইংরেজ কাউন্টি ক্রিকেটে ওয়ারউইকশায়ারের প্রতিনিধিত্ব করেছেন। দলে মূলতঃ বামহাতি আক্রমণধর্মী ব্যাটসম্যানের দায়িত্ব পালন করে থাকেন ‘কার্টস’ ডাকনামে পরিচিত নীল কার্টার। এছাড়াও বামহাতি ফাস্ট বোলার হিসেবে সুনাম রয়েছে তার।
হটেনটটস হল্যান্ড হাই স্কুলে অধ্যয়ন করেছেন। ওয়ারউইকশায়ারের সদস্য হবার পূর্বে বোল্যান্ডের পক্ষে খেলেছেন নীল কার্টার। ২০০৫ মৌসুমে এজবাস্টনে সাসেক্সের বিপক্ষে খেলাকালীন ১০০০ প্রথম-শ্রেণীর রান সংগ্রহের মাইলফলক স্পর্শ করেন তিনি। ২০০৮ সালে ধারের চুক্তিতে মিডলসেক্সের সদস্য হন ও স্ট্যানফোর্ড সুপার সিরিজ প্রতিযোগিতায় খেলেন।
২০১০ সালে ন্যাটওয়েস্ট প্রফেশনাল ক্রিকেটার্স অ্যাসোসিয়েশন কর্তৃক বর্ষসেরা খেলোয়াড়ের পুরস্কার লাভ করেন। শ্রোণীতে আঘাতের কারণে ২০১১ মৌসুমের প্রথমদিকে খেলতে পারেননি। তবে, প্রথম একাদশে ফিরে এসে ল্যাঙ্কাশায়ারের বিপক্ষে খেলোয়াড়ী জীবনের ব্যক্তিগত সেরা বোলিং পরিসংখ্যান গড়েন ৬/৩০। প্রতিযোগিতা শুরুর পর থেকে ২০১১ মৌসুমের মাঝামাঝি সময় পর্যন্ত ওয়ারউইকশায়ারের পক্ষে প্রত্যেক ২০/২০ খেলায় অংশ নিয়েছেন।
১০ বছর খেলায় অংশগ্রহণের স্বীকৃতিস্বরূপ ২০১২ সালে ওয়ারউইকশায়ারের পক্ষে আর্থিক সুবিধা গ্রহণের খেলার জন্য মনোনীত হন।
২০১২ মৌসুমের পর স্কটল্যান্ড ক্রিকেট দলের পক্ষে খেলতে রাজী হন। ওয়ারউইকশায়ারের খেলার জন্য যুক্তরাজ্যে বসবাসের ফলে ব্রিটিশ পাসপোর্টধারী হন। এভাবেই স্কটল্যান্ডের পক্ষে খেলার যোগ্যতা অর্জন করেন তিনি।
সুদুকিহান ন্যাশনাল অ্যাকাডেমিক থিয়েটার

গ্যাব্রিয়েল সুদুকিহান স্টেট অ্যাকাডেমিক থিয়েটার (), একটি রাষ্ট্রীয় থিয়েটার।আর্মেনিয়ার রাজধানী ইয়েরেভানে অবস্থিত। এটি ২৫ ফেব্রুয়ারি, ১৯২২ সালে প্রতিষ্ঠিত হয় এবং আর্মেনিয়ার প্রাচীনতম থিয়েটার।
বিখ্যাত অভিনেত্রী এবং পরিচালক ওয়ার্ডেন আজমিয়ান, ভ্যালেন্টিন পডোমোমোভভ, ভ্রম পাম্পাজান, হারিকিয়া ঘপলানিয়া, হারিকিয়া নরসিসান, হাসমিক, এভেট আভিসিসিয়ান, অ্যারোস ভোকানিয়ান এবং এডগার এলবাকিয়ান ছিলেন থিয়েটারের গ্রুপের তারকা। তারা উভয় জাতীয় এবং বিদেশী নাটকগুলি যেমন, সুদুকিহানের টেস্টামেন্ট, মুরত্সান এর রুজান, শান্তের প্রাচীন ঈশ্বর, কামুরস কেলিগুলা, ব্রেচটের প্রতিরোধী রাইজ অফ আর্টুরো ইউ, চেখভের চেরি অর্চার্ড, ও'নিলের ডিজাইয়ার দ্য এলমস, ওয়েরফেলের ফরটি মুসা দাঘ, ইত্যাদি। ইউএসএসআর শিল্পী, ভদ্রুহী ভার্দেসিহান, সুদুকিহান থিয়েটারের নেতৃস্থানীয় অভিনেত্রী ছিলেন। 
থিয়েটারটি গ্যাব্রিয়েল সুদুকিহানের নামে নামকরণ করা হয়, যিনি আর্মেনীয় স্কুলে বাস্তবসম্মত নাটকের প্রতিষ্ঠাতা ছিলেন।
বাংলাদেশ–সার্বিয়া সম্পর্ক

বাংলাদেশ-সার্বিয়া সম্পর্ক বলতে বাংলাদেশ ও সার্বিয়ার মধ্যে দ্বিপাক্ষিক সম্পর্ককে বোঝায়।
১৯৭১ সালে বাংলাদেশ স্বাধীন হওয়ার পর, যুগোস্লাভিয়া ও বাংলাদেশের মধ্যে সম্পর্ক আনুষ্ঠানিকভাবে প্রতিষ্ঠিত হয়। বাংলাদেশের নাগরিকদের সার্বিয়াতে প্রবেশ করতে ভিসার প্রয়োজন। বাংলাদেশে সার্বিয়ার কোন দূতাবাস বা কনস্যুলেট অফিস নেই তবে বাংলাদেশী ব্যক্তি নতুন দিল্লিতে সার্বিয়ান ভিসার জন্য আবেদন করতে পারে। দুই দেশের মধ্যে কূটনীতিক ও অফিশিয়াল পাসপোর্টধারীদের ভিসা অব্যাহতি-সংক্রান্ত চুক্তি স্বাক্ষরের প্রস্তাব মন্ত্রিসভার বৈঠকে অনুমোদন দেওয়া হয়।
বাংলাদেশের ওষুধজাত পণ্য, টেক্সটাইল আইটেম, তৈরি পোশাক এবং চামড়ার পণ্য সার্বিয়ার বাজারে ভাল সম্ভাবনাযুক্ত পণ্য হিসাবে চিহ্নিত করা হয়েছে।
স্টকহোমভিত্তিক গবেষণা প্রতিষ্ঠান সিপরির তথ্য অনুযায়ী ২০১০-২০১৫ সালে, যে ১১টি দেশ থেকে বাংলাদেশ অস্ত্র কিনেছে তার মধ্যে সার্বিয়া ছিল। বাংলাদেশ সার্বিয়া থেকে হালকা যান সংগ্রহ করেছে।
ম্যাজেন্টা লাইন (দিল্লি মেট্রো)

ম্যাজেন্টা লাইন দিল্লি মেট্রোর একটি রেলপথ। এটি ভারতের দিল্লি মহানগরে অবস্থিত একটি দ্রুত গণপরিবহন মাধ্যম এবং ভারতের প্রথম চালকবিহীন মেট্রো রেল ব্যবস্থা। এটি জনকপুরী পশ্চিম থেকে বোটানিক্যাল গার্ডেন পর্যন্ত ২৫ টি মেট্রো স্টেশন নিয়ে গঠিত, যার মধ্যে ১০ টি স্টেশন উত্তলিত এবং বাকি ১৫ টি ভূগর্ভস্থ। লাইনের মোট দৈর্ঘ্য ৩৬.৯৮ কিলোমিটার এবং এর মধ্যে ১০.৬৪৪ কিলোমিটার উড়ালপথে এবং ২৩.৮০৭ কিলোমিটার ভূগর্ভস্থ পথে নির্মিত। বিমানবন্দর মেট্রো এক্সপ্রেস লাইনটি সরাসরি ইন্দিরা গান্ধী আন্তর্জাতিক বিমানবন্দরের টার্মিনাল ১-এর সঙ্গে যুক্ত ও বিমানবন্দরের জন্য মেট্রো পরিষেবা পরিবেশন করবে।
২৫ শে ডিসেম্বর ২০১৭ সালে লাইনটির বোটানিক্যাল গার্ডেন থেকে কলকাকি মন্দির পর্মন্ত এবং ২৮ মে, ২০১৮ সালে লাইনটি জনকপুরী পশ্চিম ও কালকাজী মন্দিরের মধ্যবর্তী অংশে চালু করা হয়। এই লাইন এবং বর্তমান ইয়োল লাইনের হাউজ খাস স্টেশন হল দিল্লি মেট্রোর গভীরতম মেট্রো স্টেশন , যা ৩২ মিটার গভীরতায় অবস্থিত। এর আগে ২২ মিটার গভীরতায় ইয়োল লাইনের চাউরি বাজার স্টেশন দিল্লি মেট্রোর গভীরতম মেট্রো স্টেশন ছিল। লাইনের জনকপুরী ওয়েস্ট মেট্রো স্টেশনটি ১৫.৬ মিটার উচ্চতার সঙ্গে ভারতের সর্ববৃহৎ এসক্লোটারি অন্তর্ভুক্ত করেছে। মেজেন্টা লাইনটি হলুদ, নীল, এবং দিল্লি মেট্রো নেটওয়ার্কের ভায়োলেট লাইনের সাথে বিনিময় ঘটায়।
এই লাইনের শঙ্কর বিহার মেট্রো স্টেশন অনন্য, কারণ এটি কেবল দিল্লি মেট্রোর একমাত্র স্টেশন যেখানে বেসামরিক নাগরিকদের মেট্রো রেলে স্বাধীন ভাবে চলাচল সামরিক বাহিনী দ্বারা সীমিত করা হয়, কারণ এটি দিল্লি ক্যান্টনমেন্ট এলাকায় পড়ে এবং ডিএমআরসি অফিসারের মতে " ডিফেন্স জোনের ডানদিকে অবস্থিত, এটি মূলত প্রতিরক্ষা বাহিনীর প্রধানদের জন্য কাজ করবে। "
ভারতে প্রথমবারের মতো দাব্রি মোর স্টেশনে দুটি সমান্তরাল সুড়ঙ্গ নির্মাণ কাজ সম্পন্ন হয়। জনকপুরী পশ্চিম-বোটানিক্যাল গার্ডেন লাইনের জনকপুরী পশ্চিম, দাব্রি মোর ও দশোরথ পুরি স্টেশন এইচসিসি-স্যামসাং যৌথ উদ্যোগে কার্যকর করা হয়েছে। 
ফেব্রুয়ারি ২০১৮ সাল পর্যন্ত নির্মাণ কাজের অগ্রগতি ৯৯.১২% ছিল। এই লাইনটিকে প্রাথমিকভাবে ডিসেম্বর ২০১৬ সালে সমাপ্ত করার জন্য পরিকল্পনা করা হলেও, পরে নির্মাণ সময় প্রসারিত করা হয়েছিল এবং লাইনে পরীক্ষামূলক ২০১৭ সালের আগস্টে ট্রেন চলাচল শুরু হয়েছিল। ২৫ শে ডিসেম্বর ২০১৭ সালে প্রধানমন্ত্রী নরেন্দ্র মোদী দ্বারা বোটানিক্যাল গার্ডেন থেকে কলকাকি মন্দির পর্যন্ত প্রথম দফায় মেট্রো লাইনটি উন্মুক্ত করা হয় এবং ২৮ শে মে ২০১৮ সালে দিল্লির মুখ্যমন্ত্রী অরবিন্দ কেজরিওয়াল দ্বিতীয় দফার উদ্বোধন করেন। ফলে লাইনের বাকি অংশ কার্যকরী হয়ে ওঠে এবং ২৯ শে মে ২০১৮ সালে সকাল ০৬:০০ থেকে বিকাল ৫ টা পর্যন্ত জনসাধারণের ব্যবহারের জন্য খোলা হয়। 
২৫-১২-২০১৭ তারিখে বোটানিকাল গার্ডেন থেকে কলকাজি মন্দির পর্যন্ত ৭ টি স্টেশন সহ ৮.৬৭৯ কিলোমিটার একটি অংশ খোলা হয়েছে। লাইন অবশিষ্ট অংশ ২৮ মে ২০১৮ সালে খোলা হয়।
ফেজ ৪
কালিদি কুঞ্জ ডিপো ছাড়াও, মেজেন্টা লাইনের মঙ্গোলপুরে একটি নতুন ডিপো থাকবে।
পিনগাই ওএস

পিনগাই ওএস () উবুন্টু থেকে আগত একটি অপারেটিং সিস্টেম।
কিছু টুইক ও এপ্লিকেশন পূর্ব থেকে ইন্সটলকৃত একটি উবুন্টু ডেরাভেটিভ পিনগাই ওএস। ম্যানুয়ালি ইন্সটলেশনের ঝামেলা থেকে মুক্তি দিতে এটি করা হয়।
পিনগাই ওএসে অনেকগুলো ব্যবহারকারী বন্ধুত্বসুলভ বৈশিষ্ট্য থাকে— আউট-অব-দ্য বক্স মাল্টিমিডিয়া কোডেক ও ব্রাউজার প্লাগ-ইন সমর্থন, গ্নমের অনেক বেশি পরিবর্তন আনা সংস্করণ, এবং সচেতন এপ্লিকেশন নির্বাচন।
পিনগাই ওএসের বৈশিষ্ট্যগুলো হলো:
জলঙ্গি বিধানসভা কেন্দ্র

জলঙ্গি (বিধানসভা কেন্দ্র) ভারতের পশ্চিমবঙ্গ রাজ্যের মুর্শিদাবাদ জেলার একটি বিধানসভা কেন্দ্র।
ভারতের সীমানা পুনর্নির্ধারণ কমিশনের নির্দেশিকা অনুসারে, ৭৬ নং জলঙ্গি বিধানসভা কেন্দ্রটি জলঙ্গি সমষ্টি উন্নয়ন ব্লক এবং কাটলামারি-১, কাটলামারি-২, রাজাপুর এবং রানিনগর-২ গ্রাম পঞ্চায়েত রানিনগর-২ সমষ্টি উন্নয়ন ব্লক এর অন্তর্গত।
জলঙ্গি বিধানসভা কেন্দ্রটি ১১ নং মুর্শিদাবাদ লোকসভা কেন্দ্রের অন্তর্গত।
২০১১ সালের নির্বাচনে, সিপিআই (এম )'র আব্দুর রেজ্জাক তার নিকটতম প্রতিদ্বন্দ্বী তৃণমূল কংগ্রেসের ইদ্রিস আলীকে পরাজিত করেন।
২০০৬, ২০০১, ১৯৯৬ এবং ১৯৯১ সালে রাজ্য বিধানসভা নির্বাচনে, সিপিআই (এম) -এর ইউনুস আলী সরকার জলঙ্গি কেন্দ্র থেকে জয়লাভ করেন তার নিকটতম প্রতিদ্বন্দ্বী ২০০৬ এবং ২০০১ সালে কংগ্রেসের সুব্রত সাহাকে পরাজিত করেন, ১৯৯৬ সালে কংগ্রেসের সামসুজ্জোহা বিশ্বাসকে এবং ১৯৯১ সালে কংগ্রেসের রঞ্জিত হালদারকে পরাজিত করেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। সিপিআই (এম) এর আতাহার রহমান ১৯৮৭ সালে কংগ্রেসের আব্দুল বারি বিশ্বাসকে পরাজিত করেন, ১৯৮২ সালে আইসিএসের আজিজুর রহমানকে এবং নির্দলের রণজিৎ কুমার হালদারকে ১৯৭৭ সালে পরাজিত করেন।
ভারতীয় জন সংঘ এর প্রফুল্ল কুমার সরকার ১৯৭২ এবং ১৯৭১ সালে জয়ী হন। কংগ্রেসের আজিজুর রহমান ১৯৬৯ এবং ১৯৬৭ সালে জয়ী হন। নির্দলের আব্দুল বারি মোক্তার ১৯৬২ সালে জয়ী হন। কংগ্রেসের গোলাম সোলেমান ১৯৫৭ সালে জয়ী হন। স্বাধীন ভারতের প্রথম নির্বাচনে ১৯৫১ সালে কংগ্রেসের এ.এম.এ.জামান জলঙ্গি কেন্দ্র থেকে জয়লাভ করেন।
পল গ্রিনগ্রাস

পল গ্রিনগ্রাস (; ১৩ আগস্ট ১৯৫৫) হলেন একজন ইংরেজ চলচ্চিত্র পরিচালক, প্রযোজক, চিত্রনাট্যকার ও সাবেক সাংবাদিক। তিনি বাস্তব ঘটনাবলির নাট্যধর্মী চিত্রায়ন এবং তার নিজস্ব হস্ত-ক্যামেরায় দৃশ্য ধারণের জন্য বিখ্যাত। তার শুরুর দিকের চলচ্চিত্র "ব্লাডি সানডে" ৫২তম বার্লিন আন্তর্জাতিক চলচ্চিত্র উৎসবে স্বর্ণ ভল্লুক জয় করে। তিনি জেসন বর্ন ধারাবাহিকে তিনটি চলচ্চিত্র: "দ্য বর্ন সুপ্রিমেসি" (২০০৪), "দ্য বর্ন আল্টিমেটাম" ও "জেসন বর্ন" (২০১৬) পরিচালনা করেন। তিনি "ইউনাইটেড নাইটি থ্রি" (২০০৬) চলচ্চিত্রের জন্য শ্রেষ্ঠ পরিচালনা বিভাগে বাফটা পুরস্কার অর্জন করেন এবং শ্রেষ্ঠ পরিচালনার জন্য একাডেমি পুরস্কারের মনোনয়ন লাভ করেন। তার অন্যান্য উল্লেখযোগ্য চলচ্চিত্র হল "গ্রিন জোন" (২০১০) ও "ক্যাপ্টেন ফিলিপস" (২০১৩)। ২০০৪ সালে তিনি "ওমাঘ" চলচ্চিত্র সহ-রচনা ও সহ-প্রযোজনা করেন, যা ব্রিটিশ একাডেমি টেলিভিশন পুরস্কার অর্জন করে।
২০০৭ সালে গ্রিনগ্রাস ব্রিটিশ চলচ্চিত্র নির্মাতাদের পেশাদার সংস্থা ডিরেক্টরস ইউকে প্রতিষ্ঠার সাথে জড়িত ছিলেন এবং ২০১৪ সাল পর্যন্ত এই প্রতিষ্ঠানের প্রথম সভাপতি হিসেবে দায়িত্ব পালন করেন। ২০০৮ সালে "দ্য ডেইলি টেলিগ্রাফ" তাকে ব্রিটিশ সংস্কৃতির সবচেয়ে প্রভাবশালী ব্যক্তি তালিকায় স্থান দেয়। "টেলিভিশন ও চলচ্চিত্রে তার অনন্য অবদানের" স্বীকৃতি হিসেবে ২০১২ সালের অক্টোবর মাসে তিনি কিংস্টন বিশ্ববিদ্যালয় থেকে সম্মানসূচক ডিগ্রি অর্জন করেন। ২০১৭ সালে তিনি ব্রিটিশ ফিল্ম ইনস্টিটিউটের ফেলোশিপ লাভ করেন।
গ্রিনগ্রাস ১৯৫৫ সালের ১৩ই আগস্ট ইংল্যান্ডের সারির চিমে জন্মগ্রহণ করেন। তার মাতা শিক্ষক ছিলেন এবং তার পিতা নাবিক ও ব্যবসায়ী ছিলেন। তার ভাই বিখ্যাত ইংরেজ ইতিহাসবেত্তা মার্ক গ্রিনগ্রাস।
তিনি ওয়েস্টকোর্ট প্রাইমারি স্কুল, গ্রেভসেন্ড গ্রামার স্কুল ও সেভেনোয়াকস স্কুলে পড়াশোনা করেন। তিনি ক্যামব্রিজের কুইন্স কলেজে ইংরেজি সাহিত্য বিষয়ে অধ্যয়ন করেন।
তপু বর্মন

তপু বর্মন (জন্ম: ২০ ডিসেম্বর ১৯৯৪) হলেন একজন বাংলাদেশী পেশাদার ফুটবল খেলোয়াড়। তিনি বর্তমানে বাংলাদেশের পেশাদার ফুটবল লিগের শীর্ষ স্তর বাংলাদেশ প্রিমিয়ার লিগের ক্লাব বসুন্ধরা কিংস এবং বাংলাদেশ জাতীয় দলের হয়ে একজন কেন্দ্রীয় রক্ষণভাগের খেলোয়াড় হিসেবে খেলে থাকেন।
২০১১–১২ মৌসুমে, বাংলাদেশী ক্লাব ঢাকা মোহামেডানের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন, যেখানে তিনি ৩ মৌসুম অতিবাহিত করেছেন। অতঃপর ২০১৫–১৬ মৌসুমে তিনি শেখ রাসেলে যোগদান করেছেন। শেখ রাসেলে ১ মৌসুম অতিবাহিত করার পর শেখ জামালের সাথে চুক্তি স্বাক্ষর করেছেন। পরবর্তীকালে, তিনি ঢাকা আবাহনী এবং সাইফের হয়ে খেলেছেন। ২০১৯–২০ মৌসুমে, তিনি সাইফ হতে বসুন্ধরা কিংসে যোগদান করেছেন।
২০১৪ সালে, তপু বাংলাদেশ অনূর্ধ্ব-২৩ দলের হয়ে বাংলাদেশের বয়সভিত্তিক পর্যায়ে অভিষেক করেছিলেন। তিনি একই বছরে বাংলাদেশের হয়ে আন্তর্জাতিক পর্যায়ে অভিষেক করেছেন; বাংলাদেশের জার্সি গায়ে তিনি এপর্যন্ত ৪৫ ম্যাচে ৬টি গোল করেছেন। দলগতভাবে, তপু এপর্যন্ত ২টি শিরোপা জয়লাভ করেছেন, যার সবগুলো ঢাকা আবাহনীর হয়ে জয়লাভ করেছেন।
তপু বর্মন ১৯৯৪ সালের ২০শে ডিসেম্বর তারিখে বাংলাদেশের নারায়ণগঞ্জে জন্মগ্রহণ করেছেন এবং সেখানেই তার শৈশব অতিবাহিত করেছেন।
তপু বাংলাদেশ অনূর্ধ্ব-২৩ দলের হয়ে খেলার মাধ্যমে বাংলাদেশের প্রতিনিধিত্ব করেছেন। ২০১৪ সালের ১৫ই আগস্ট তারিখে তিনি ২০১৪ এশিয়ান গেমসে আফগানিস্তান অনূর্ধ্ব-২৩ দলের বিরুদ্ধে ম্যাচে বাংলাদেশ অনূর্ধ্ব-২৩ দলের হয়ে আন্তর্জাতিক পর্যায়ে অভিষেক করেছেন। বাংলাদেশের বয়সভিত্তিক দলের হয়ে তিনি প্রায় ২ বছরে ৭ ম্যাচে অংশগ্রহণ করেছেন।
২০১৪ সালের ২৪শে অক্টোবর তারিখে, মাত্র ১৯ বছর ১১ মাস ৫ দিন বয়সে, উভয় পায়ে ফুটবল খেলায় পারদর্শী তপু শ্রীলঙ্কার বিরুদ্ধে এক প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে বাংলাদেশের হয়ে অভিষেক করেছেন। উক্ত ম্যাচের ৭৩তম মিনিটে রক্ষণভাগের খেলোয়াড় ইয়াসিন খানের বদলি খেলোয়াড় হিসেবে তিনি মাঠে প্রবেশ করেন। ম্যাচটি ১–১ গোলে ড্র হয়েছিল। বাংলাদেশের হয়ে অভিষেকের বছরে তপু সর্বমোট ২ ম্যাচে অংশগ্রহণ করেছেন। জাতীয় দলের হয়ে অভিষেকের ১ বছর ২ মাস ৫ দিন পর, বাংলাদেশের জার্সি গায়ে প্রথম গোলটি করেন; ২০১৫ সালের ২৮শে ডিসেম্বর তারিখে, ভুটানের বিরুদ্ধে ম্যাচের প্রথম গোলটি করার মাধ্যমে তিনি আন্তর্জাতিক ফুটবলে তার প্রথম গোলটি করেন। ২০২০ সালের ১৯শে জানুয়ারি তারিখে, তিনি শ্রীলঙ্কার বিরুদ্ধে এক প্রীতি ম্যাচে বাংলাদেশের হয়ে প্রথমবারের মতো অধিনায়কের দায়িত্ব পালন করেন, ম্যাচটি বাংলাদেশ ৩–০ গোলের ব্যবধানে জয়লাভ করেছিল।
ঈশ্বরগঞ্জ কলেজ

ঈশ্বরগঞ্জ সরকারি কলেজ বাংলাদেশের ময়মনসিংহ জেলায় অবস্থিত একটি শিক্ষা প্রতিষ্ঠান।
ময়মনসিংহ জেলার ঈশ্বরগঞ্জ উপজেলায় সর্ব প্রথম ১৯৬৮ সালে ঈশ্বরগঞ্জ ডিগ্রি কলেজ প্রতিষ্ঠিত হয় পুরাতন ব্রহ্মপুত্র নদের শাখা কাঁচামাটিয়া নদীর তীর ঘেষে। এর ঠিক অপর পাশে রয়েছে ঈশ্বরগঞ্জ আইডিয়াল কলেজ। তাই জায়গাটি কলেজ রোড নামেই পরিচিত।
কলেজটির একটি সমৃদ্ধ পাঠাগার রয়েছে যেখানে বিভিন্ন বিষয়াবলীর উপর লেখকের বইসহ নানাবিধ প্রকাশনা সরবরাহ করা হয়ে থাকে। প্রকাশনাগুলোর মধ্যে রয়েছে প্রতিষ্ঠানটির নিজস্বভাবে প্রকাশিত ম্যাগাজিন সহ বহিঃর্বিশ্বের বিভিন্ন প্রকাশনা। প্রতিষ্ঠানটিতে আধুনিক সরঞ্জামমন্ডিত একটি সুসজ্জিত কম্পিউটার ল্যাব রয়েছে।
লেখাপড়ার পাশাপাশি ঈশ্বরগঞ্জ ডিগ্রি কলেজে শিক্ষা-সহায়ক কার্যক্রমকেও বিশেষ গুরুত্ব দেয়া হয়।
পাঠদানের পাশাপাশি অন্যান্য কার্যক্রমের জন্য কলেজটি পরিচিত। শিক্ষার্থীদের অংশগ্রহণে কয়েকটি ক্লাব বা সংঘ গড়ে তোলা হয়েছে যেগুলোতে পরিবেশ গবেষণা, বিজ্ঞানচর্চা, বিতর্ক ইত্যাদি কর্মকাণ্ড পরিচালনা করা হয়। এই ক্লাবগুলো কলেজের অভ্যন্তরীণ সহ বিভিন্ন আন্তঃপ্রতিষ্ঠান প্রতিযোগিতা আয়োজন করে থাকে।
ঈশ্বরগঞ্জ পৌরসভা

ঈশ্বরগঞ্জ পৌরসভা বাংলাদেশের ময়মনসিংহ জেলার ঈশ্বরগঞ্জ উপজেলার অন্তর্গত 'ক' শ্রেণির একটি পৌরসভা। ১৯৯৭ সালের ৭ অক্টোবর এই পৌরসভার যাত্রা শুরু।
ঈশ্বরগঞ্জ পৌরসভা ময়মনসিংহ জেলা শহর হতে ২৪ কি.মি. উত্তরে অবস্থিত। উত্তরে গৌরীপুর উপজেলা, পূর্বে সোহাগী ইউনিয়ন, দক্ষিণে ঈশ্বরগঞ্জ ইউনিয়ন এবং পশ্চিমে গৌরীপুর উপজেলা।
ঈশ্বরগঞ্জ পৌর এলাকার মধ্যদিয়ে অতিক্রম করেছে কিশোরগঞ্জ-ময়মনসিংহ মহাসড়ক এবং ভৈরব-ময়মনসিংহ রেললাইন। ঈশ্বরগঞ্জ পৌর এলাকার মাধ্য দিয়ে অতিক্রান্ত রেললাইনটি রাজধানী ঢাকাসহ গাজীপুর, ময়মনসিংহ, জামালপুর ও কিশোরগঞ্জ হয়ে ভৈরব পর্যন্ত বিস্তৃত। এছাড়া ঢাকা-ময়মনসিংহ মহাসড়ক ও অন্যান্য সংযোগ সড়কের মাধ্যমে ঈশ্বরগঞ্জ পৌরসভা দেশের সকল জেলা ও উপজেলার সাথে সংযুক্ত হয়েছে। 
কাঁচামাটিয়া নদী, পুরাতন ব্রহ্মপুত্র নদী
খাঁবাড়ীতে প্রাচীন নির্দশন হিসেবে একটি গভীর কূয়া রয়েছে।
ক্যালিফোর্নিয়া পলিটেকনিক স্টেট ইউনিভার্সিটি

ক্যালিফোর্নিয়া পলিটেকনিক স্টেট ইউনিভার্সিটি (ক্যালিফোর্নিয়া পলিটেকনিক স্টেট ইউনিভার্সিটি, সান লুইস ওবিস্পো, ক্যাল পল সান লুইস ওবিস্পো, বা ক্যাল পলি নামেও পরিচিত) হল ক্যালিফোর্নিয়া বিশ্ববিদ্যালয়ের সান লুইস ওবিস্পোতে অবস্থিত একটি পাবলিক বিশ্ববিদ্যালয়। এটি ক্যালিফোর্নিয়া স্টেট ইউনিভার্সিটি সিস্টেমে দুটি পলিটেকনিকের মধ্যে একটি।
বিশ্ববিদ্যালয়ের ছয়টি কলেজে ৬৪ জন ব্যাচেলর এবং ৩২ জন মাস্টার ডিগ্রি প্রদান করা হয়। ক্যাল পল সান লুইস ওবিসো প্রাথমিকভাবে ২০৪২৫ জন স্নাতক এবং ৮৮১ স্নাতক ছাত্রের সাথে স্নাতকোত্তর শিক্ষার উপর জোর দেয়। বিশ্ববিদ্যালয়টি সান লুইস ওবিসপোতে অবস্থিত, ক্যালিফোর্নিয়া প্রায়ই মার্কিন যুক্তরাষ্ট্রের সুখীতম শহরগুলোর মধ্যে অন্যতম, সিলিকন ভ্যালির অনেক প্রাক্তন ছাত্রদের সাথে।
ক্যাল পল সান লুইস ওবিস্পো তার "দর্শনের দ্বারা শিখুন" দর্শনের জন্য পরিচিত হয় যা শিক্ষার্থীদের বাস্তব বিশ্বের সমস্যার সমাধান করার জন্য অনুশীলনের সাথে তত্ত্বকে একত্রিত করার জন্য উৎসাহিত করে। এথলেটিকসে বিগ ওয়েস্ট কনফারেন্সে বিশ্ববিদ্যালয়ের অংশগ্রহণ
টুইস্টেড পেয়ার ক্যাবল

টেলিফোন লাইনের কানেকশন বা স্বল্প খরচে কোনো দূরত্বে নেটওয়ার্ক তৈরির জন্য যে ক্যাবলটি ব্যবহৃত হয় সেটিই হলো টুইস্টেড পেয়ার ক্যাবল (Twisted Pair Cable)। টুইস্টেড পেয়ার ক্যাবলে মোড়ানো দুটি কপার তার থাকে এবং দুটিকে পৃথক করার জন্য অপরিবাহী পদার্থ ব্যবহার করা হয়।
এ ক্যাবলে সাধারণত ৪ জোড়া তার একসাথে থাকে এবং প্রতি জোড়ায় একটি কমন রঙের (সাদা) হয় এবং বাকি তার গুলো হয় ভিন্ন রঙের। তারগুলো সংযোগের সময় ১, ২, ৩, ৪, ৫, ৬, ৭, ৮ নম্বরের ভিত্তিতে সংযোগ দিতে হয়। প্রতি জোড়া তারের এক একটির পুরুত্ব হয় ০.৪ মি.মি. থেকে ০.৯ মি.মি. । এ ক্যাবলে ডাটা ট্রান্সমিশন লস অত্যন্ত বেশি এবং ফ্রিক্যুয়েন্সি রেঞ্জ 5 MHz । এর ব্যান্ডউইথ 10 Mbps থেকে 1 Gbps ।
আলেকজান্ডার গ্রাহাম বেল ১৮৮১ সালে এটি আবিষ্কার করেন।
টুইস্টেড পেয়ার ক্যাবল দু’প্রকার। যথা:
ক. আবরণহীন টুইস্টেড পেয়ার বা ইউটিপি (UTP – Unshielded Twisted Pair)
খ. আবরণযুক্ত টুইস্টেড পেয়ার বা এসটিপি (STP – Shielded Twisted Pair)
ইউটিপি ক্যাবল মূলত একাধিক জোড়া টুইস্টেড পেয়ার সমষ্টি যা আবার প্লাস্টিক আবরণে মোড়ানো থাকে। তারের মধ্যে দিয়ে যখন সিগন্যাল অতিক্রম করতে থাকে তখন এর শক্তি বা মান ক্রমান্বয়ে লোপ পেতে থাকে। মোচড়ের দৈর্ঘ্য ৫ থেকে ১৫ সে.মি.।
ল্যান (LAN) সংযোগের ক্ষেত্রে ইউটিপি ক্যাট-৬ (CAT-6) বেশি ব্যবহৃত হয়। এটি ১০ এমবিপিএস থেকে ১ জিবিপিএস রেটে ডেটা ট্রান্সমিট করতে পারে। 
এ ধরনের ক্যাবলে ১০০ মিটারের বেশি দূরত্বে ডেটা পাঠানো যায় না।
এসটিপি ক্যাবলের বাইরের জ্যাকেট বা প্লাস্টিক আবরণ থাকে এবং প্রতিটি প্যাঁচানো জোড়া তারের মধ্যে একটি শিল্ড (Shield) বা শক্ত আবরণ থাকে। এ আবরণটি সাধারণত অ্যালুমিনিয়াম বা পলিসটার দ্বারা তৈরি, যা এসটিপি ক্যাবলকে ইলেক্ট্রোম্যাগনেটিক ইন্টারফেরেন্সের এর হাত থেকে রক্ষা করে। এ ক্যাবল মোটা ও শক্ত হওয়ায় নড়াচড়া অসুবিধাজনক। এ ক্যাবল দিয়ে 16 Mbps থেকে 500 Mbps রেটে ডেটা ট্রান্সমিশন হতে পারে। দুটি পৃথক তারকে প্যাঁচানোর কারণে Radiated Noise এবং EMI (Electromagnetic Interference) দ্বারা ইউটিপি ক্যাবলে সিগন্যাল অপেক্ষাকৃত কম বাধাগ্রস্ত হয়।
১. কম দূরত্বে যোগাযোগের ক্ষেত্রে ব্যাপক ভাবে ব্যবহৃত হয়।
২. টেলিফোন লাইনে সর্বপ্রথম টুইস্টেড পেয়ার ক্যাবল ব্যবহৃত হয়।
৩. অন্যান্য ক্যাবলের চেয়ে দামে সস্তা।
৪. সহজে স্থাপন করা যায়।
১. ডেটা ট্রান্সমিশন ডিলে টাইম অন্যান্য ক্যাবলের চেয়ে বেশি।
২. বেশি দূরত্বে ডেটা পাঠালে ১০০ মিটার পরপর রিপিটার ব্যবহার করতে হয়।
৩. ট্রান্সমিশন লসও অপেক্ষাকৃত বেশি।
১. লোকাল এরিয়া নেটওয়ার্ক বা ইথারনেট।
২. সকল ধরনের টেলিফোন নেটওয়ার্ক।
৩. বাসাবাড়িতে ব্রডব্যান্ড ইন্টারনেট কানেকশন লাইন দিতে।
বিল ব্রোকওয়েল

উইলিয়াম ব্রোকওয়েল (; জন্ম: ২১ জানুয়ারি, ১৮৬৫ - মৃত্যু: ১ জুলাই, ১৯৩৫) সারের কিংস্টন আপোন টেমসে জন্মগ্রহণকারী বিখ্যাত ইংরেজ আন্তর্জাতিক ক্রিকেট তারকা ছিলেন। ইংল্যান্ড ক্রিকেট দলের অন্যতম সদস্য ছিলেন তিনি। ১৮৯৩ থেকে ১৮৯৯ সময়কালে ইংল্যান্ডের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর কাউন্টি ক্রিকেটে সারের প্রতিনিধিত্ব করেছেন বিলি ব্রোকওয়েল নামে পরিচিত বিল ব্রোকওয়েল। দলে তিনি মূলতঃ ডানহাতি ব্যাটসম্যান হিসেবে খেলতেন। এছাড়াও ডানহাতে ফাস্ট-মিডিয়াম বোলিংয়ে পারদর্শিতা দেখিয়েছেন তিনি।
সারের কিংস্টন আপোন টেমসে বিল ব্রোকওয়েলের জন্ম। সারের দলীয় সঙ্গী চার্লস মিলসের সাথে তিনিও ১৮৮৯-৯০ মৌসুমে দক্ষিণ আফ্রিকার পথে পাড়ি জমান। কোচ হিসেবে কাজের আশায় তারা উভয়েই উত্তর কেপের কিম্বার্লীতে নিযুক্তি লাভ করেন। ১৯শ শতাব্দীর শেষদিকে অত্যন্ত শক্তিধর সারের পক্ষে কাউন্টি ক্রিকেটে অংশ নেন। খেলোয়াড়ী জীবনের শুরুতে ফাস্ট-মিডিয়াম বোলার হিসেবে নিজেকে পরিচিতি ঘটানোর চেষ্টা চালিয়েছিলেন।
১৮৮৬ সালে ডার্বিশায়ারের বিপক্ষে প্রথম-শ্রেণীর ক্রিকেটে অভিষেক ঘটে তার। ১৮৯০ সাল পর্যন্ত মাঝে-মধ্যে খেলতেন। কিন্তু ১৮৯১ ও ১৮৯২ সালে নিজেকে প্রতিষ্ঠিত করেন তিনি। এ সময়ে সারে দল স্বর্ণালী শিখরে আরোহণ করেছিল। তবে ১৮৯৩ সালের পূর্ব-পর্যন্ত কিছুটা ম্রিয়মাণ ছিলেন। এরপর থেকেই সারের প্রথম একাদশের গুরুত্বপূর্ণ সদস্যের মর্যাদা পান। একই গড়ে ৫১ উইকেট নিয়ে অপ্রতিদ্বন্দ্বী টম রিচার্ডসনের সমমানে চলে আসেন। প্রায়শই মাঝামাঝি পর্যায়ে মাঠে নামলেও অন্যতম সেরা ধারাবাহিক ব্যাটসম্যানের পরিচিতি লাভ করেন। ১৮৯৪ সালের অত্যন্ত ব্যাটিং অনুপযোগী পিচে বেশ অগ্রগতি ঘটে তার। অন্য যে-কোন খেলোয়াড়ের তুলনায় অধিক রান তোলেন বিল ব্রোকওয়েল। পাঁচ সেঞ্চুরি সহযোগে সংগৃহীত ১৪৯১ রান তুলেছিলেন। ফলশ্রুতিতে উইজডেনের বিবেচনায় অন্যতম বর্ষসেরা ক্রিকেটারের সম্মাননায় ভূষিত হন তিনি। ১৮৯৫ সালে তেমন সুবিধে করতে পারেননি। তবে, ১৮৯৯ সাল পর্যন্ত রানের ফল্গুধারা ছুটতে থাকে তার ব্যাট দিয়ে। ববি অ্যাবল ও টম হেওয়ার্ডকে সাথে তিনজনের অবিস্মরণীয় ব্যাটিংশৈলী গড়েন। তারা সারেকে ওভাল পিচে অপরাজেয় করে তোলেন।
জর্জ লোহম্যান, টম রিচার্ডসন ও উইলিয়াম লকউডের দাপটে তিনি খুব কমই খেলার সুযোগ লাভ করতেন। তবে, ১৮৯৭ সালের পর থেকে তিনি বেশ কার্যকর বোলার হিসেবে উপস্থাপন করতে সচেষ্ট হন। রিচার্ডসনের দূর্বল ক্রীড়াশৈলী ও লকউডের আঘাতপ্রাপ্তি অনেকাংশেই তার জন্য শাপে বর হয়ে দাঁড়ায়। ১৮৯৯ সালে ১০৫ উইকেট পান। এমনকি ১৯০২ সালে চমৎকার ব্যাটিং উপযোগী পিচে ওয়ারউইকশায়ারের বিপক্ষে ৬/৩৭ পেয়েছিলেন।
সমগ্র খেলোয়াড়ী জীবনে সাতটি টেস্টে অংশগ্রহণের সুযোগ ঘটে বিল ব্রোকওয়েলের। সবগুলো টেস্টেই প্রতিপক্ষ ছিল অস্ট্রেলিয়া দল। ১৮৯৩ সালে একটি, ১৮৯৪-৯৫ মৌসুমে অস্ট্রেলিয়া সফরে পাঁচটি ও ১৮৯৯ সালে সর্বশেষ টেস্টে অংশগ্রহণ করেন। তবে, এ স্তরের ক্রিকেটে সফলতার মুখ দেখেননি তিনি। ১৭-এর নিচে কম গড়ে রান তুলেছেন। ব্যক্তিগত সর্বোচ্চ রান করেন মাত্র ৪৯।
১৯০৩ সাল পর্যন্ত সারে দলের পক্ষে খেলেন। তবে, ১৯০০ সালের পর থেকে তার ব্যাটিংয়ের মান ক্রমশঃ নিম্নমূখী হতে থাকে। লন্ডন কাউন্টির পক্ষে শেষ দুইটি প্রথম-শ্রেণীর খেলায় অংশগ্রহণের পর ক্রিকেট জগৎ থেকে অবসর গ্রহণ করেন বিল ব্রোকওয়েল।
জীবনের শেষদিকে পনেরোটি বছর গৃহহীন অবস্থায় দিনযাপন করেন। অত্যন্ত দারিদ্র্যতার মধ্যে ১ জুলাই, ১৯৩৫ তারিখে ৭০ বছর বয়সে লন্ডনের রিচমন্ডে দেহাবসান ঘটে বিল ব্রোকওয়েলের।
নেভিল ব্র্যান্ড

লরেন্স নেভিল ব্র্যান্ড (; জন্ম: ১৩ আগস্ট ১৯২০ - ১৬ এপ্রিল ১৯৯২) ছিলেন একজন মার্কিন টেলিভিশন ও চলচ্চিত্র অভিনেতা। তিনি দ্বিতীয় বিশ্বযুদ্ধের একজন সম্মানিত মার্কিন কমব্যাট সৈনিক ছিলেন। তিনি চল্লিশের অধিক চলচ্চিত্রে অভিনয় করেন এবং "রায়ট ইন সেল ব্লক ইলেভেন" (১৯৫৪) চলচ্চিত্রে অভিনয় করে শ্রেষ্ঠ বিদেশি অভিনেতা বিভাগে বাফটা পুরস্কারের মনোনয়ন লাভ করেন। এছাড়া তার অভিনীত উল্লেখযোগ্য চলচ্চিত্রসমূহ হল "স্ট্যালাগ সেভেনটিন" (১৯৫৩) ও "দ্য বার্ডম্যান অব অ্যালকাট্রেজ" (১৯৬২)।
ব্র্যান্ড ১৯২০ সালের ১৩ই আগস্ট আইওয়ার গ্রিসওয়ল্ডে জন্মগ্রহণ করেন। তার পিতা লিও টমাস ব্র্যান্ড (২৪ জুন ১৮৯২ - ১৮ এপ্রিল ১৯৮৫) এবং মাতা হেলেন লুইস ডেভিস (৪ আগস্ট ১৯৯০ - ২৩ অক্টোবর ১৯৯১)। তার পিতা ড্রেট্রয়েটে ইলেকট্রিশিয়ান ও ব্রিজ নির্মাণের লোহার শ্রমিক হিসেবে কাজ করতেন। তিনি তার পিতামাতার সপ্তম সন্তান। তার এক ভাই ব্রাইস ও দুই বোন বারবারা বাইর্ন ও লুইস টার্নগ্রেন। নেভিল ইলিনয়ের কিওয়ানিতে বেড়ে ওঠেন এবং সেখানেই একটি স্কুলে পড়াশোনা করেন। স্কুলে অধ্যয়ন শেষ হওয়ার পর পরিবারের ভরণপোষণের জন্য তিনি কিওয়ানিতে সোডা জার্ক, ওয়েটার ও জুতার দোকানের বিক্রয়কর্মী হিসেবে কাজ করতেন।
১৯৫০ সালে এডমন্ড ওব্রায়েনের সাথে "ডি.ও.এ." ছবিতে তার হলিউডে অভিষেক হয়। তিনি "রায়ট ইন সেল ব্লক ইলেভেন" (১৯৫৪) চলচ্চিত্রে অভিনয় করে শ্রেষ্ঠ বিদেশি অভিনেতা বিভাগে বাফটা পুরস্কারের মনোনয়ন লাভ করেন।
তিনি তিনবার গ্যাংস্টার আল কাপোন চরিত্রে অভিনয় করেন। প্রথমটি, ১৯৫৯ সালে শিকাগোর পটভূমিতে নির্মিত "দ্য আনটাচেবলস" টিভি ধারাবাহিকে এবং অপর দুটি ১৯৬০-এর দশকে "দ্য জর্জ র‍্যাফ্‌ট স্টোরি" (১৯৬১) ও "দ্য স্কারফেস মব" (১৯৬২) চলচ্চিত্রে। তিনি এনবিসি চ্যানেলের "লারেডো" (১৯৬৫-৬৭) ধারাবাহিক টেক্সাসের রেঞ্জার রিজ বেনেট চরিত্রে অভিনয় করেন।
নেভিল ১৯৫৭ সালে রে ব্র্যান্ডকে বিয়ে করেন। তাদের তিন কন্যা - ম্যারি রেমার, ক্যাটরিনা ব্র্যান্ড ও মিশেল বিউটেল। তিনি একজন অতৃপ্ত পাঠক ছিলেন। তার ৩০,০০০ বইয়ের সংগ্রহ ছিল, যার অনেকাংশ ১৯৭৮ সালে তার মালিবুর বাড়িতে অগ্নিকাণ্ডে নষ্ট হয়ে যায়।
ব্র্যান্ড এমফিসেমা রোগে ভোগে ১৯৯২ সালের ১৬ই এপ্রিল ক্যালিফোর্নিয়ার স্যাক্রেমেন্টোর সাটার জেনারেল হাসপাতালে মৃত্যুবরণ করেন। ব্যক্তিগত শেষকৃত্যের পর তার শবদেহ দাহ করা হয় এবং অবশিষ্টাংশ স্যাক্রেমেন্টোর ইস্ট লন মেমোরিয়াল পার্কে সমাহিত করা হয়।
লাল সেতু (ইয়েরেভান)

লাল সেতু (, "Karmir kamurj"; এছাড়াও হ্রজদান নদীর পুরানো ব্রিজ; খাঁজা প্লাভি ব্রিজ , "Khoja Plavi kamurj") নামেও পরিচিত। এটা একটি ধ্বংসাত্মক ১৭ শতকের সেতু। আর্মেনিয়ার রাজধানী ইয়েরেভানে হ্রজদান নদীতে উপরে অবস্থিত।
এটি 'লাল' নামে পরিচিত ছিল কারণ এটি লাল চুনময় পাথর দিয়ে নির্মিত। সেতুটি "খুজা-প্লাভ ব্রিজ" নামেও পরিচিত ছিল, কানেসারের একজন ধনী ব্যক্তি খাঁজা প্লাভি যিনি তার পুনর্গঠন করিয়েছিলেন।
সেতুর মোট দৈর্ঘ্য ৮০ মিটার এবং এর উচ্চতা ১১ মিটার। এর চারটি খিলান আছে। দুটো মাঝখানে আছে এবং অন্য দু'টি খিলান হ্রজদান নদীর তীরে আছে।
১৬৭৯ সালে, ভূমিকম্পের আগে একই জায়গায় একটি সেতু ছিল কিন্তু ভূমিকম্পের ফলে এটি ধ্বংস হয়ে যায়। এটি ইয়েরেভান দুর্গ (ইয়েরেভান আররাত ওয়াইন ফ্যাক্টরীর পরিবর্তে) এবং আররাত 
সমভূমি মধ্যে অর্থনৈতিক সংযোগ প্রদান করে।
বাঘাইছড়ি থানা

বাঘাইছড়ি থানা বাংলাদেশের রাঙ্গামাটি জেলার অন্তর্গত বাঘাইছড়ি উপজেলার একটি থানা।
বাঘাইছড়ি পূর্বে রামগড় মহকুমার দীঘিনালা থানার অধীনে ছিল। এ এলাকার অধিবাসীদের পায়ে হেঁটে দীঘিনালা যাওয়া-আসা অনেক কঠিন এবং সময় সাপেক্ষ হওয়াতে ১৯৬৮ সালের ৮ আগস্ট রাঙ্গামাটি সদর মহকুমার আওতায় বাঘাইছড়ি থানা প্রতিষ্ঠিত হয়।
বাঘাইছড়ি উপজেলার ১টি পৌরসভা ও ৭টি ইউনিয়নের প্রশাসনিক কার্যক্রম বাঘাইছড়ি থানার আওতাধীন।
সাজেক থানা

সাজেক থানা বাংলাদেশের রাঙ্গামাটি জেলার অন্তর্গত বাঘাইছড়ি উপজেলার একটি থানা।
সাজেক থানা ২০১৩ সালের ১২ নভেম্বর প্রতিষ্ঠিত হয়।
বাঘাইছড়ি উপজেলার ১টি ইউনিয়নের প্রশাসনিক কার্যক্রম সাজেক থানার আওতাধীন।
করিমপুর বিধানসভা কেন্দ্র

করিমপুর (বিধানসভা কেন্দ্র) ভারতের পশ্চিমবঙ্গ রাজ্যের নদিয়া জেলার একটি বিধানসভা কেন্দ্র।
ভারতের সীমানা পুনর্নির্ধারণ কমিশনের নির্দেশিকা অনুসারে, ৭৭ নং করিমপুর বিধানসভা কেন্দ্রটি করিমপুর-১ সমষ্টি উন্নয়ন ব্লক এবং ঢোরাদহ-১, ঢোরাদহ-২, মুরুতিয়া, নটিডাঙা-১, নটিডাঙা-২ এবং রহমতপুর গ্রাম পঞ্চায়েত গুলি করিমপুর-২ সমষ্টি উন্নয়ন ব্লক এর অন্তর্গত।
করিমপুর বিধানসভা কেন্দ্রটি ১১ নং মুর্শিদাবাদ লোকসভা কেন্দ্রের অন্তর্গত।
২০১১ সালের নির্বাচনে, সিপিআই (এম) এর সমরেন্দ্রনাথ ঘোষ তার নিকটতম প্রতিদ্বন্দ্বী তৃণমূল কংগ্রেসের ডা: রমেন সরকারকে পরাজিত করেন।
২০০৬ এবং ২০০১ সালে রাজ্য বিধানসভা নির্বাচনে, সিপিআই (এম) -এর প্রফুল্ল কুমার ভৌমিক করিমপুর কেন্দ্র থেকে জয়লাভ করেন তার নিকটতম প্রতিদ্বন্দ্বী কংগ্রেসের অরবিন্দ মণ্ডলকে এবং তৃণমূল কংগ্রেসের চিত্তরঞ্জন মণ্ডলকে পরাজিত করেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। ১৯৯৬ এবং ১৯৯১ সালে সিপিআই (এম) -এর চিত্তরঞ্জন বিশ্বাস কংগ্রেসের চিত্তরঞ্জন মণ্ডলকে পরাজিত করেন এবং ১৯৮৭ এবং ১৯৮২ সালে কংগ্রেসের অরবিন্দ মণ্ডলকে পরাজিত করেন। সিপিআই (এম) -এর সমরেন্দ্রনাথ সান্যাল ১৯৭৭ সালে কংগ্রেসের অরবিন্দ মণ্ডলকে পরাজিত করেন।
কংগ্রেসের অরবিন্দ মণ্ডল ১৯৭২ সালে জয়ী হন। ১৯৭১ সালে সিপিআই (এম) -এর সমরেন্দ্রনাথ সান্যাল জয়ী হন। ১৯৬৯ এবং ১৯৬৭ সালে বাংলা কংগ্রেস ও কংগ্রেসের নালিনাক্ষা সান্যাল জয়ী হন। কংগ্রেসের সমরজিৎ বন্দ্যোপাধ্যায় ১৯৬২ সালে জয়ী হন। কংগ্রেসের বিজয় লাল চট্টোপাধ্যায় ১৯৫৭ সালে জয়ী হন। ১৯৫১ সালে স্বাধীন ভারতের প্রথম নির্বাচন, কেএমপিপি'র হরিপদ চট্টোপাধ্যায় করিমপুর আসন জয়লাভ করেন।